title: Απόφαση του προεδρείου του Ευρωπαϊκού Κοινοβουλίου της  29ης Μαρτίου 2004  για τον καθορισμό των όρων εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο

text:
               28.6.2006

               EL

               Επίσημη Εφημερίδα της Ευρωπαϊκής Ένωσης

               C 150/9

      ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 29ης Μαρτίου 2004 (1)

   για τον καθορισμό των όρων εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο
   (2006/C 150/02)
   ΤΟ ΠΡΟΕΔΡΕΙΟ
   έχοντας υπόψη τη Συνθήκη για την ίδρυση της Ευρωπαϊκής Κοινότητας, και κυρίως το άρθρο της 191,
   έχοντας υπόψη τον κανονισμό (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου 4ης Νοεμβρίου 2003 σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο (2),
   έχοντας υπόψη τον κανονισμό (ΕΚ, Ευρατομ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) (εφεξής καλούμενου «Δημοσιονομικός Κανονισμός»), τον κανονισμό (ΕΚ, Ευρατομ) αριθ. 2342/2002 της Επιτροπής, της 23ης Δεκεμβρίου 2002, περί των κανόνων εφαρμογής του κανονισμού (ΕΚ, Ευρατομ) αριθ. 1605/2002 του Συμβουλίου περί θέσπισης του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4) (εφεξής καλούμενου «Κανονισμός περί των κανόνων εφαρμογής»), καθώς και τον κανονισμό (ΕΚ) αριθ. 643/2005 της Επιτροπής της 27 Απριλίου 2005 που ανακαλεί τον κανονισμό της Επιτροπής (ΕΚ) αριθ. 2909/2000 της 29ης Δεκεμβρίου 2000, περί της λογιστικής διαχείρισης των μη χρηματοπιστωτικών ακινητοποιήσεων των Ευρωπαϊκών Κοινοτήτων (5),
   έχοντας υπόψη το άρθρο 22, παράγραφος 10, του κανονισμού του Κοινοβουλίου,
   Εκτιμώντας

               (1)

               ότι πρέπει να ορισθούν οι κανόνες χορήγησης και διαχείρισης των επιδοτήσεων που προορίζονται να συμβάλουν στη χρηματοδότηση των πολιτικών κομμάτων σε ευρωπαϊκό επίπεδο,

               (2)

               ότι η οικονομική στήριξη των πολιτικών κομμάτων σε ευρωπαϊκό επίπεδο συνιστά επιδότηση κατά την έννοια του άρθρου 108 και επ. του Δημοσιονομικού Κανονισμού,

         ΑΠΟΦΑΣΙΖΕΙ
   Άρθρο 1
   Αντικείμενο
   Η παρούσα ρύθμιση θεσπίζει τους κανόνες εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο.
   Άρθρο 1α
   Για τη χρηματοδότηση των πολιτικών κομμάτων σε ευρωπαϊκό επίπεδο, το Προεδρείο εγκρίνει στην αρχή κάθε κοινοβουλευτικής περιόδου ενδεικτικό πολυετές δημοσιονομικό πλαίσιο, το οποίο βασίζεται σε τιμές αναφοράς για το ποσό βάσης ανά κόμμα και το επιπλέον ποσόν που συνδέεται με το αριθμό των ΒΕΚ που είναι μέλη του εκάστοτε κόμματος. Το πλαίσιο αυτό αποτελεί την κατ' εξοχήν αναφορά για την αρχή του προϋπολογισμού του Ευρωπαϊκού Κοινοβουλίου κατά την ετήσια διαδικασία προϋπολογισμού, χωρίς να επηρεάζει τις εξουσίες της αρχής προϋπολογισμού όπως ορίζονται από την Συνθήκη.
   Άρθρο 2
   Πρόσκληση υποβολής προτάσεων
   Το Ευρωπαϊκό Κοινοβούλιο δημοσιεύει κατ' έτος πριν από το τέλος του α' εξαμήνου πρόσκληση υποβολής προτάσεων εν όψει της χορήγησης επιδότησης για τη χρηματοδότηση των πολιτικών κομμάτων σε ευρωπαϊκό επίπεδο. Η πρόσκληση μνημονεύει τα κριτήρια επιλεξιμότητας, τους όρους της κοινοτικής χρηματοδότησης και τις προβλεπόμενες ημερομηνίες για τη διαδικασία χορήγησης.
   Άρθρο 3
   Αίτηση χρηματοδότησης
   1.   Προς το σκοπό της εφαρμογής του άρθρου 4 του κανονισμού (ΕΚ) αριθ. 2004/2003, κάθε πολιτικό κόμμα σε ευρωπαϊκό επίπεδο που επιθυμεί να λάβει επιδότηση από το γενικό προϋπολογισμό της Ευρωπαϊκής Ένωσης υποβάλλει γραπτή αίτηση στον Πρόεδρο του Ευρωπαϊκού Κοινοβουλίου πριν από την ημερομηνία της 15ης Νοεμβρίου η οποία προηγείται της οικονομικής χρήσης για την οποία ζητείται η επιδότηση. Οι όροι του άρθρου 3 του εν λόγω κανονισμού πρέπει να πληρούνται κατά την ημέρα υποβολής της αίτησης.
   2.   Το έντυπο που πρέπει να χρησιμοποιηθεί για την αίτηση επιδότησης επισυνάπτεται στην παρούσα ρύθμιση (βλ. παράρτημα 1). Είναι διαθέσιμο επίσης στην ιστοσελίδα Internet του Ευρωπαϊκού Κοινοβουλίου.
   3.   Κάθε κοινοποίηση κατά την έννοια του άρθρου 4, παράγραφος 3, του κανονισμού (ΕΚ) αριθ. 2004/2003 αποστέλλεται στον Πρόεδρο του Ευρωπαϊκού Κοινοβουλίου.
   Άρθρο 4
   Απόφαση επί της αίτησης χρηματοδότησης
   1.   Μετά από πρόταση του Γενικού Γραμματέα, το Προεδρείο εξετάζει τις αιτήσεις χρηματοδότησης επί τη βάσει των κριτηρίων που ορίζουν τα άρθρα 3 και 4 του κανονισμού (ΕΚ) αριθ. 2004/2003, για να προσδιορίσει ποιες αιτήσεις είναι επιλέξιμες προς χρηματοδότηση. Το Προεδρείο, καθώς επίσης, στο πλαίσιο της προετοιμασίας της απόφασης του Προεδρείου, ο γενικός Γραμματέας, μπορούν να καλέσουν έναν αιτούντα να συμπληρώσει ή να επεξηγήσει τα δικαιολογητικά που επισύναψε στην αίτησή του, εντός της προθεσμίας που θα ορίσουν.
   2.   Πριν από τις 15 Φεβρουαρίου της οικονομικής χρήσης για την οποία ζητείται η επιδότηση, το Προεδρείο καταρτίζει τον πίνακα των δικαιούχων και τα εγκριθέντα ποσά. Σε περίπτωση μη έγκρισης της αιτηθείσας επιδότησης, το Προεδρείο αναφέρει στην ίδια απόφαση τους λόγους της απόρριψης, υπό το πρίσμα ειδικότερα των κριτηρίων που ορίζουν τα άρθρα 3 και 4 του κανονισμού (ΕΚ) αριθ. 2004/2003.
   Η απόφαση του Προεδρείου εγκρίνεται επί τη βάσει της προβλεπόμενης στην παράγραφο 1 εξέτασης. Λαμβάνει υπόψη τις αλλαγές της κατάστασης που ενδεχομένως έχουν επέλθει μετά την κατάθεση της αίτησης, επί τη βάσει των κοινοποιήσεων που έχουν ληφθεί στο πλαίσιο του άρθρου 4, παράγραφος 3, του κανονισμού (ΕΚ) αριθ. 2004/2003 και των πασίδηλων μεταβολών.
   Όταν, λόγω αύξησης του αριθμού των κομμάτων που υποβάλλουν αίτηση για χρηματοδότηση ή του αριθμού των βουλευτών που έχουν προσχωρήσει σε κόμμα που έχει υποβάλει αίτηση, τα ποσά αναφοράς για τα κόμματα που υπέβαλαν αίτηση είναι αισθητά διαφορετικά από εκείνα που προβλέπονταν βάσει του άρθρου 1α, ο Γενικός Γραμματέας ενημερώνει πάραυτα το Προεδρείο το οποίο μπορεί να καλέσει τον Πρόεδρο να υποβάλει πρόταση στην αρμόδια αρχή με στόχο την προσαρμογή των διαθέσιμων πιστώσεων.
   3.   Ο Πρόεδρος ενημερώνει εγγράφως τον αιτούντα για τη συνέχεια που επιφυλάχθηκε στην αίτησή του. Σε περίπτωση έγκρισης, η κοινοποίηση περιλαμβάνει, σε παράρτημα, το σχέδιο σύμβασης επιδότησης που πρέπει να υπογραφεί από τον δικαιούχο. Σε περίπτωση μη έγκρισης της αιτηθείσας επιδότησης, ο Πρόεδρος κοινοποιεί τους λόγους της απόρριψής της από το Προεδρείο. Η ενημέρωση των αιτούντων, των οποίων η αίτηση δεν έγινε δεκτή από το Προεδρείο, γίνεται εντός δεκαπέντε ημερολογιακών ημερών από τη διαβίβαση της απόφασης έγκρισης στους δικαιούχους.
   Άρθρο 5
   Σύμβαση επιδότησης
   Η επιδότηση πολιτικού κόμματος σε ευρωπαϊκό επίπεδο αποτελεί αντικείμενο γραπτής σύμβασης μεταξύ του Ευρωπαϊκού Κοινοβουλίου, εκπροσωπούμενου από τον Πρόεδρο ή τον εντεταλμένο του, και του δικαιούχου. Το κείμενο της σύμβασης επιδότησης επισυνάπτεται στην παρούσα ρύθμιση (βλ. παράρτημα 2)· η σύμβαση πρέπει να συμπληρωθεί και υπογραφεί δεόντως από τα δυο μέρη εντός τριάντα ημερών από την κατά το άρθρο 4 απόφαση του Προεδρείου. Το κείμενο της σύμβασης επιδότησης δεν επιδέχεται τροποποιήσεις.
   Άρθρο 6
   Πληρωμή
   1.   Εκτός εάν το Προεδρείο αποφασίσει διαφορετικά, η επιδότηση θα καταβληθεί ως προχρηματοδότηση στα πολιτικά κόμματα σε ευρωπαϊκό επίπεδο σε μια δόση που θα ανέρχεται στο 80 % του συνολικού ποσού της επιδότησης που ορίζεται στο άρθρο 1.3, παράγραφος 2, της σύμβασης επιδότησης, μέσα σε δεκαπέντε ημέρες από την υπογραφή της σύμβασης επιδότησης:
   2.   Η εκκαθάριση του υπολοίπου γίνεται μετά την ολοκλήρωση της περιόδου επιλεξιμότητας για κοινοτική χρηματοδότηση, επί τη βάσει των πραγματικών δαπανών που πραγματοποίησε ο δικαιούχος για την υλοποίηση του προγράμματος δραστηριοτήτων. Εάν το συνολικό ποσόν των προηγούμενων καταβολών είναι υψηλότερο του ποσού της προσδιορισθείσας τελικής επιδότησης, το Ευρωπαϊκό Κοινοβούλιο επανεισπράττει τα αχρεωστήτως καταβληθέντα ποσά.
   3.   Πριν τις 15 Μαΐου και το αργότερο έως τις 30 Ιουνίου μετά το τέλος της οικονομικής χρήσης, ο δικαιούχος υποβάλλει τα ακόλουθα έγγραφα, που επιτρέπουν την εκκαθάριση του υπολοίπου:

               —

               τελική έκθεση υλοποίησης του προγράμματος δραστηριοτήτων,

               —

               τελική οικονομική εκκαθάριση των πραγματικών επιλέξιμων δαπανών, βάσει της διάρθρωσης της κατάστασης προβλέψεών του,

               —

               πλήρη ανακεφαλαιωτικό πίνακα των εσόδων και δαπανών των λογαριασμών του δικαιούχου κατά την περίοδο επιλεξιμότητας που καλύπτεται από τη σύμβαση επιδότησης,

               —

               έκθεση εξωτερικού λογιστικού ελέγχου των λογαριασμών του δικαιούχου, από ανεξάρτητο οργανισμό ή εμπειρογνώμονα, εξουσιοδοτημένο βάσει της εθνικής νομοθεσίας να διενεργεί ελέγχους λογαριασμών.

         4.   Ο εξωτερικός λογιστικός έλεγχος έχει ως σκοπό να πιστοποιήσει ότι τα οικονομικά έγγραφα που υποβάλλει ο δικαιούχος στο Κοινοβούλιο είναι σύμφωνα προς τις οικονομικές διατάξεις της σύμβασης επιδότησης, ότι οι δηλούμενες δαπάνες είναι πραγματικές και ότι τα δηλούμενα έσοδα είναι πλήρη, και ότι τηρήθηκαν οι απορρέουσες από τα άρθρα 6, 7, 8 και 10, παράγραφος 2 του κανονισμού (ΕΚ) αριθ. 2004/2003 υποχρεώσεις.
   5.   Μετά την παραλαβή των εγγράφων της παραγράφου 3 και εντός προθεσμίας δυο μηνών, το Προεδρείο εγκρίνει, κατόπιν προτάσεως του Γενικού Γραμματέα, την τελική έκθεση υλοποίησης του προγράμματος δραστηριοτήτων και την τελική οικονομική εκκαθάριση.
   Το Προεδρείο μπορεί να ζητήσει από τον δικαιούχο δικαιολογητικά στοιχεία ή οποιαδήποτε συμπληρωματική πληροφορία κρίνει απαραίτητη για να μπορέσει να δεχθεί την τελική έκθεση και την τελική οικονομική εκκαθάριση. Ο δικαιούχος διαθέτει δεκαπέντε ημέρες για να υποβάλει τα δικαιολογητικά.
   Το Προεδρείο, αφού ακούσει τους εκπροσώπους του οικείου πολιτικού κόμματος, μπορεί να απορρίψει την τελική έκθεση και την τελική εκκαθάριση και να ζητήσει την υποβολή νέας έκθεσης και νέας εκκαθάρισης. Ο δικαιούχος διαθέτει δεκαπέντε ημέρες για να υποβάλει νέα έκθεση και νέα εκκαθάριση.
   Εν απουσία έγγραφης αντίδρασης του Κοινοβουλίου εντός της προαναφερομένης προθεσμίας των δυο μηνών, η τελική έκθεση και η τελική οικονομική εκκαθάριση λογίζονται αποδεκτές.
   6.   Ο δικαιούχος κοινοποιεί στο Κοινοβούλιο το ποσόν των τόκων ή ισοδύναμων απολαβών που προέκυψαν ενδεχομένως από τις προχρηματοδοτήσεις που έλαβε από το Κοινοβούλιο. Η κοινοποίηση πρέπει να γίνει μαζί με την αίτηση εξόφλησης του εκκαθαριστικού υπολοίπου της προχρηματοδότησης. Οι εν λόγω τόκοι αποτελούν αντικείμενο εντολής είσπραξης του Γενικού Γραμματέα ή του εντεταλμένου του.
   Άρθρο 7
   Προσδιορισμός της τελικής επιδότησης
   1.   Με την επιφύλαξη των πληροφοριών που λαμβάνονται μεταγενέστερα στο πλαίσιο των ελέγχων και των λογιστικών ελέγχων, και αφού ακούσει τους εκπροσώπους του οικείου πολιτικού κόμματος μετά από σχετικό αίτημα του τελευταίου, το Προεδρείο καθορίζει το ποσόν της τελικής επιδότησης που πρέπει να χορηγηθεί στον δικαιούχο επί τη βάσει των εγγράφων του άρθρου 6, παράγραφος 3, που έχουν γίνει αποδεκτά από το Προεδρείο.
   2.   Σε καμία περίπτωση το συνολικό ποσόν που καταβάλλει το Κοινοβούλιο στον δικαιούχο δεν μπορεί να υπερβεί:

               —

               το μέγιστο ποσόν της επιδότησης που ορίζει το άρθρο Ι.3, παράγραφος 2, της σύμβασης επιδότησης,

               —

               το 75 % των πραγματικών επιλέξιμων δαπανών.

         3.   Η επιδότηση περιορίζεται στο ποσόν που είναι αναγκαίο για να ισοσκελισθούν τα έσοδα και οι επιλέξιμες δαπάνες του προϋπολογισμού λειτουργίας του δικαιούχου που οδήγησαν στην υλοποίηση του προγράμματος δραστηριοτήτων, και σε καμία περίπτωση δεν μπορεί να του αποφέρει κέρδος κατά την έννοια του άρθρου 165 του κανονισμού περί των κανόνων εφαρμογής. Κάθε πλεόνασμα επιφέρει ισόποση μείωση του ποσού της επιδότησης.
   4.   Επί τη βάσει του ποσού της ούτω προσδιοριζομένης τελικής επιδότησης και του αθροιστικού ποσού των πληρωμών που κατέβαλε προηγουμένως βάσει της σύμβασης επιδότησης, το Προεδρείο καθορίζει το ποσόν του πληρωτέου υπολοίπου μέχρι της κάλυψης του χρεωστικού υπολοίπου που οφείλεται στον δικαιούχο. Εάν το αθροιστικό ποσόν των πληρωμών που κατεβλήθησαν προηγουμένως υπερβαίνει το ποσόν της τελικής επιδότησης, ο Γενικός Γραμματέας ή ο εντεταλμένος του εκδίδει εντολή είσπραξης για το πλεονάζον ποσόν.
   Άρθρο 8
   Αναστολή και μείωση της επιδότησης
   Μετά από πρόταση του Γενικού Γραμματέα, το Προεδρείο αναστέλλει τις πληρωμές και μειώνει την επιδότηση, και εάν χρειαστεί θέτει τέλος στη σύμβαση επιδότησης, ζητώντας ενδεχομένως ισόποση επιστροφή,

               α)

               σε περίπτωση που η επιδότηση χρησιμοποιήθηκε για δαπάνες μη επιτρεπόμενες από τον κανονισμό (ΕΚ) αριθ. 2004/2003,

               β)

               σε περίπτωση μη κοινοποίησης κατά τα οριζόμενα στο άρθρο 4, παράγραφος 3 του κανονισμού (ΕΚ) αριθ. 2004/2003,

               γ)

               σε περίπτωση αθέτησης των όρων και υποχρεώσεων που θέτουν αντιστοίχως τα άρθρα 3 και 6 του κανονισμού (ΕΚ) αριθ. 2004/2003,

               δ)

               εφόσον συντρέχει μια από τις περιστάσεις που περιγράφονται στα άρθρα 93 ή 94 του Δημοσιονομικού Κανονισμού.

         Προτού λάβει απόφαση, το Προεδρείο δίνει στον δικαιούχο τη δυνατότητα να προβάλει τις θέσεις του για τις παρατυπίες που διαπιστώθηκαν.
   Άρθρο 9
   Επιστροφή χρημάτων
   1.   Εάν κάποια ποσά κατεβλήθησαν αχρεωστήτως στον δικαιούχο, ή εάν δικαιολογείται μια διαδικασία επιστροφής χρημάτων δυνάμει των διατάξεων της σύμβασης επιδότησης, ο δικαιούχος καταβάλλει στο Κοινοβούλιο τα σχετικά ποσά, υπό τους όρους και εντός της προθεσμίας που θα θέσει αυτό το τελευταίο.
   2.   Εν απουσία πληρωμής εκ μέρους του δικαιούχου εντός της ορισθείσας από το Κοινοβούλιο προθεσμίας, αυτό προσαυξάνει τα οφειλόμενα ποσά με τόκους υπερημερίας βάσει του συντελεστή του άρθρου ΙΙ.14, παράγραφος 3, της σύμβασης επιδότησης. Οι τόκοι υπερημερίας αφορούν το χρονικό διάστημα από την επομένη της προθεσμίας πληρωμής μέχρι και την ημέρα παραλαβής από το Κοινοβούλιο ολόκληρου του οφειλόμενου ποσού.
   Άρθρο 10
   Έλεγχοι και λογιστικοί έλεγχοι
   1.   Η κατά το άρθρο 5, παράγραφος 1, του κανονισμού (ΕΚ) αριθ. 2004/2003 τακτική επαλήθευση διενεργείται από τον Γενικό Γραμματέα.
   2.   Ο δικαιούχος παρέχει όλα τα ζητούμενα λεπτομερή στοιχεία στο Κοινοβούλιο, καθώς και σε οποιονδήποτε άλλο εντεταλμένο από το Κοινοβούλιο εξωτερικό οργανισμό, προκειμένου το τελευταίο να μπορέσει να επαληθεύσει την καλή εκτέλεση του προγράμματος δραστηριοτήτων και των διατάξεων της σύμβασης επιδότησης.
   3.   Ο δικαιούχος τηρεί στη διάθεση του Κοινοβουλίου όλα τα πρωτότυπα έγγραφα, και ειδικότερα τα λογιστικά, τραπεζικά και φορολογικά έγγραφα, ή σε εξαιρετικές περιπτώσεις δεόντως δικαιολογημένες, θεωρημένα αντίγραφα των πρωτότυπων εγγράφων που αφορούν τη σύμβαση επιδότησης, για μια περίοδο πέντε ετών από την ημερομηνία πληρωμής του κατά το άρθρο Ι.4 της σύμβασης επιδότησης χρεωστικού υπολοίπου.
   4.   Ο δικαιούχος διευκολύνει την υλοποίηση εκ μέρους του Κοινοβουλίου, είτε απευθείας στο πρόσωπο των υπαλλήλων αυτού του τελευταίου, είτε στο πρόσωπο οποιουδήποτε εντεταλμένου προς το σκοπό αυτό από το Κοινοβούλιο εξωτερικού οργανισμού, λογιστικού ελέγχου σχετικά με τον τρόπο με τον οποίο χρησιμοποιήθηκε η επιδότηση. Οι λογιστικοί αυτοί έλεγχοι μπορούν να διενεργηθούν οποτεδήποτε στη διάρκεια της περιόδου εκτέλεσης της σύμβασης επιδότησης και μέχρι την εξόφληση του υπολοίπου, καθώς και στη διάρκεια της πενταετούς περιόδου που αρχίζει από την ημέρα πληρωμής του υπολοίπου. Εάν χρειασθεί, τα αποτελέσματα των λογιστικών αυτών ελέγχων θα οδηγήσουν στην έκδοση από το Προεδρείο αποφάσεων επιστροφής χρημάτων.
   5.   Κάθε σύμβαση επιδότησης προβλέπει ρητά την εξελεγκτική εξουσία του Ευρωπαϊκού Κοινοβουλίου και του Ελεγκτικού Συνεδρίου, τόσο επί των εγγράφων όσο και επί τόπου, για οποιοδήποτε πολιτικό κόμμα σε ευρωπαϊκό επίπεδο που έχει λάβει επιδότηση από τον γενικό προϋπολογισμό της Ευρωπαϊκής Ένωσης.
   6.   Δυνάμει του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (6), η εν λόγω Υπηρεσία μπορεί επίσης να διενεργεί ελέγχους και επαληθεύσεις επί τόπου βάσει των διαδικασιών που προβλέπει η κοινοτική νομοθεσία για την προστασία των οικονομικών συμφερόντων των Ευρωπαϊκών Κοινοτήτων από τις απάτες και άλλες παρατυπίες. Εάν χρειασθεί, τα αποτελέσματα των ελέγχων αυτών μπορούν να οδηγήσουν στην έκδοση από το Προεδρείο αποφάσεων επιστροφής χρημάτων.
   Άρθρο 11
   Τεχνική υποστήριξη
   1.   Μετά από πρόταση του Γενικού Γραμματέα, το Προεδρείο μπορεί να χορηγήσει στα πολιτικά κόμματα σε ευρωπαϊκό επίπεδο τεχνική υποστήριξη δυνάμει της απόφασης του Προεδρείου, της 14ης Μαρτίου 2000, σχετικά με τη χρήση των χώρων του Ευρωπαϊκού Κοινοβουλίου από εξωτερικούς φορείς, όπως αυτή τροποποιήθηκε με την απόφαση της 2ας Ιουνίου 2003, καθώς και κάθε άλλη τεχνική υποστήριξη προβλεπόμενη από μεταγενέστερες κανονιστικές διατάξεις. Το Προεδρείο μπορεί να εκχωρήσει στον Γενικό Γραμματέα την αρμοδιότητα λήψης ορισμένου τύπου αποφάσεων σχετικών με τη χορήγηση τεχνικής υποστήριξης.
   2.   Κατ' έτος, εντός τριών μηνών από το τέλος της οικονομικής χρήσης, ο Γενικός Γραμματέας υποβάλλει στο Προεδρείο έκθεση που περιγράφει λεπτομερώς την τεχνική υποστήριξη που παρέσχε το Ευρωπαϊκό Κοινοβούλιο σε κάθε πολιτικό κόμμα σε ευρωπαϊκό επίπεδο. Η έκθεση δημοσιεύεται εν συνεχεία στην ιστοσελίδα Internet του Κοινοβουλίου.
   Άρθρο 12
   Δημοσιότητα
   Όλες οι επιδοτήσεις που χορηγεί το Ευρωπαϊκό Κοινοβούλιο, κατά τη διάρκεια μιας οικονομικής χρήσης, σε πολιτικά κόμματα σε ευρωπαϊκό επίπεδο δημοσιεύονται κατά το α' εξάμηνο της επόμενης χρήσης στην ιστοσελίδα Internet του Ευρωπαϊκού Κοινοβουλίου, διευκρινίζοντας:

               —

               το όνομα και τη διεύθυνση του δικαιούχου,

               —

               το αντικείμενο της επιδότησης,

               —

               το χορηγηθέν ποσόν και το ποσοστό χρηματοδότησης σε σχέση με τον συνολικό προϋπολογισμό λειτουργίας του δικαιούχου.

         Άρθρο 13
   Δικαίωμα προσφυγής
   Οι αποφάσεις που λαμβάνονται δυνάμει της παρούσης ρυθμίσεως μπορούν να αποτελέσουν αντικείμενο προσφυγής ενώπιον του Δικαστηρίου των Ευρωπαϊκών Κοινοτήτων και του Πρωτοδικείου των Ευρωπαϊκών Κοινοτήτων, υπό τις προϋποθέσεις που προβλέπει η Συνθήκη.
   Άρθρο 14
   Μεταβατικές διατάξεις για το οικονομικό έτος 2004
   1.   Η ημερομηνία που αναφέρεται στο άρθρο 3, παράγραφος 1 της παρούσης ρυθμίσεως αντικαθίσταται από την ημερομηνία της 23ης Ιουλίου 2004, η δε ημερομηνία που αναφέρεται στο άρθρο 4, παράγραφος 2 αντικαθίσταται από την ημερομηνία της 16ης Σεπτεμβρίου 2004.
   2.   Κατά παρέκκλιση από το άρθρο 6, παράγραφος 1 της παρούσης ρυθμίσεως, μια ενιαία δόση προχρηματοδότησης ίση προς το 80 % του μεγίστου ποσού της επιδότησης που ορίζεται στο άρθρο 13, παράγραφος 2, της σύμβασης επιδότησης καταβάλλεται εντός δεκαπέντε ημερών από την υπογραφή της σύμβασης επιδότησης.
   Άρθρο 15
   Αναθεώρηση του κανονισμού
   Πριν από τις 30 Σεπτεμβρίου 2005, ο Γενικός Γραμματέας του Ευρωπαϊκού Κοινοβουλίου υποβάλλει στο Προεδρείο έκθεση σχετικά με την εφαρμογή της παρούσης ρυθμίσεως. Η έκθεση περιέχει, ενδεχομένως, προτάσεις τροποποιήσεων που πρέπει να επέλθουν στην παρούσα ρύθμιση και στο σύστημα χρηματοδότησης των ευρωπαϊκών πολιτικών κομμάτων που προβλέπει ο κανονισμός (ΕΚ) αριθ. 2003/2004.
   Άρθρο 16
   Έναρξη ισχύος
   Η παρούσα ρύθμιση τίθεται σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      (1)  Τροποποιήθηκε με απόφαση του Προεδρείου της 1ης Φεβρουαρίου 2006.

      (2)  ΕΕ L 297 της 15.11.2003, σ. 1.

      (3)  ΕΕ L 248 της 16.9.2002, σ. 1.

      (4)  ΕΕ L 357 της 31.12.2002, σ. 1.

      (5)  ΕΕ L 107 της 28.4.2005, σ. 17.

      (6)  ΕΕ L 136 της 31.5.1999, σ. 1.

      ΠΑΡΑΡΤΗΜΑ 1

      ΠΑΡΑΡΤΗΜΑ 2


title: Απόφαση του Ευρωπαϊκού Συμβουλίου Συστημικού Κινδύνου, της 21ης Σεπτεμβρίου 2011 , σχετικά με την παροχή και τη συλλογή πληροφοριών για τη μακροπροληπτική επίβλεψη του χρηματοοικονομικού συστήματος στην Ένωση (ΕΣΣΚ/2011/6)

text:
               13.10.2011

               EL

               Επίσημη Εφημερίδα της Ευρωπαϊκής Ένωσης

               C 302/3

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 21ης Σεπτεμβρίου 2011
   σχετικά με την παροχή και τη συλλογή πληροφοριών για τη μακροπροληπτική επίβλεψη του χρηματοοικονομικού συστήματος στην Ένωση
   (ΕΣΣΚ/2011/6)
   2011/C 302/04
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου της 24ης Νοεμβρίου 2010 σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2, το άρθρο 4 παράγραφος 2, το άρθρο 8 παράγραφος 2 και το άρθρο 15,
   Έχοντας υπόψη τον κανονισμό (ΕΕ) αριθ. 1096/2010 του Συμβουλίου της 17ης Νοεμβρίου 2010 για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (2), και ιδίως το άρθρο 2 στοιχείο β), το άρθρο 5 και το άρθρο 6 παράγραφος 4,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου της 20ής Ιανουαρίου 2011 για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως το άρθρο 28 παράγραφος 1,
   Εκτιμώντας τα ακόλουθα:

               (1)

               Το άρθρο 3 παράγραφος 2 του κανονισμού (ΕΕ) αριθ. 1092/2010 προβλέπει ότι το Ευρωπαϊκό Συμβούλιο Συστημικού Κινδύνου (ΕΣΣΚ) οφείλει να καθορίζει ή/και να συγκεντρώνει και να αναλύει όλες τις σχετικές και απαραίτητες πληροφορίες για τη μακροπροληπτική επίβλεψη του χρηματοοικονομικού συστήματος στην Ένωση, προκειμένου να συμβάλλει στην πρόληψη ή το μετριασμό των συστημικών κινδύνων που απειλούν τη χρηματοοικονομική σταθερότητα στην Ένωση και προκύπτουν από εξελίξεις εντός του χρηματοοικονομικού συστήματος, λαμβάνοντας υπόψη μακροοικονομικές εξελίξεις, ώστε να αποτρέπει περιόδους χρηματοοικονομικού κινδύνου ευρείας κλίμακας.

               (2)

               Το άρθρο 15 παράγραφος 2 του κανονισμού (ΕΕ) αριθ. 1092/2010 προβλέπει ότι οι Ευρωπαϊκές Εποπτικές Αρχές (ΕΕΑ), το Ευρωπαϊκό Σύστημα Κεντρικών Τραπεζών (ΕΣΚΤ), η Ευρωπαϊκή Επιτροπή, οι εθνικές εποπτικές αρχές (ΕθνΕΑ) και οι εθνικές στατιστικές αρχές οφείλουν να συνεργάζονται στενά με το ΕΣΣΚ και να του παρέχουν όλες τις πληροφορίες που απαιτούνται για την εκπλήρωση των καθηκόντων του σύμφωνα με τη νομοθεσία της Ένωσης.

               (3)

               Σύμφωνα με το άρθρο 15 παράγραφος 3 του κανονισμού (ΕΕ) αριθ. 1092/2010, το ΕΣΣΚ μπορεί να ζητεί πληροφορίες από τις ΕΕΑ, κατά κανόνα σε συνοπτική ή συγκεντρωτική μορφή, ώστε να μην είναι δυνατή η αναγνώριση μεμονωμένων χρηματοοικονομικών ιδρυμάτων.

               (4)

               Η αιτιολογική σκέψη 10 του κανονισμού (ΕΕ) αριθ. 1096/2010 αναφέρει ότι «(η) ΕΚΤ θα πρέπει να αναλάβει το καθήκον της παροχής στατιστικής υποστήριξης στο ΕΣΣΚ», σύμφωνα με την αιτιολογική σκέψη 9 του εν λόγω κανονισμού.

               (5)

               Η παρούσα απόφαση δεν θίγει το δικαίωμα της ΕΚΤ να χρησιμοποιεί για δικούς της σκοπούς τις πληροφορίες που συλλέγει βάσει του κανονισμού (ΕΚ) αριθ. 2533/98 του Συμβουλίου της 23ης Νοεμβρίου 1998 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (4).

               (6)

               Το περιεχόμενο των συγκεντρωτικών πληροφοριών που βραχυπρόθεσμα καθίστανται αναγκαίες για τις δραστηριότητες του ΕΣΣΚ έχει καθοριστεί σε συνεργασία με την ΕΚΤ και τις ΕΕΑ βάσει κοινής έκθεσης,

         ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Πεδίο εφαρμογής
   Η παρούσα απόφαση ορίζει τις συγκεντρωτικές πληροφορίες που απαιτεί το ΕΣΣΚ για την εκπλήρωση των καθηκόντων του και καθορίζει λεπτομερείς κανόνες για την παροχή και συλλογή των εν λόγω πληροφοριών.
   Άρθρο 2
   Τακτική παροχή συγκεντρωτικών πληροφοριών
   1.   Η τακτική παροχή των συγκεντρωτικών πληροφοριών που απαιτεί το ΕΣΣΚ για την εκπλήρωση των καθηκόντων του λαμβάνει χώρα σύμφωνα με τα οριζόμενα στα παραρτήματα I και II.
   2.   Οι συγκεντρωτικές πληροφορίες του παραρτήματος I παρέχονται από την ΕΚΤ.
   3.   Οι συγκεντρωτικές πληροφορίες του παραρτήματος II παρέχονται από τις οικείες ΕΕΑ.
   4.   Η γραμματεία του ΕΣΣΚ:

               α)

               καθορίζει, όπου κρίνεται απαραίτητο, τις τεχνικές προδιαγραφές που αφορούν τις πληροφορίες της παραγράφου 1, κατόπιν διαβούλευσης με την ΕΚΤ ή/και, κατά περίπτωση, με τις ΕΕΑ· και

               β)

               συλλέγει τις πληροφορίες της παραγράφου 1 και συνεργάζεται με την ΕΚΤ και τις ΕΕΑ αντίστοιχα.

         Άρθρο 3
   Έκτακτη παροχή συγκεντρωτικών πληροφοριών
   Οι διαδικασίες που εφαρμόζει η γραμματεία του ΕΣΣΚ για τη διεκπεραίωση αιτημάτων έκτακτης παροχής συγκεντρωτικών πληροφοριών καθορίζονται στο παράρτημα III.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει στις 15 Οκτωβρίου 2011.

      Φρανκφούρτη, 21 Σεπτεμβρίου 2011.

            Ο πρόεδρος του ΕΣΣΚ

         Jean-Claude TRICHET

      (1)  ΕΕ L 331 της 15.12.2010, σ. 1.

      (2)  ΕΕ L 331 της 15.12.2010, σ. 162.

      (3)  ΕΕ C 58 της 24.2.2011, σ. 4.

      (4)  ΕΕ L 318 της 27.11.1998, σ. 8.

      ΠΑΡΑΡΤΗΜΑ I

         Τακτική παροχή συγκεντρωτικών πληροφοριών από την Ευρωπαϊκή Κεντρική Τράπεζα

      Η Ευρωπαϊκή Κεντρική Τράπεζα (ΕΚΤ) υποβάλλει σειρές δεδομένων, δημοσιευμένες και μη, για τα κράτη μέλη με νόμισμα το ευρώ στον τομέα της νομισματικής και χρηματοπιστωτικής στατιστικής, οι οποίες, σε ό,τι αφορά το περιεχόμενο, τη συχνότητα και τις προθεσμίες υποβολής τους, διέπονται από τις νομικές πράξεις που αναφέρονται παρακάτω, ή με βάση την παγιωμένη κοινή πρακτική. Στο μέτρο που ορισμένα στοιχεία για τα κράτη μέλη που δεν έχουν ως νόμισμα το ευρώ καθίστανται διαθέσιμα σε εθελοντική βάση με την έγκριση των οικείων εθνικών κεντρικών τραπεζών, η ΕΚΤ υποβάλλει και αυτά.

                  1.

                  Στοιχεία για τη λογιστική κατάσταση των νομισματικών χρηματοπιστωτικών ιδρυμάτων (ΝΧΙ), όπως αυτά ορίζονται στον κανονισμό ΕΚΤ/2008/32, της 19ης Δεκεμβρίου 2008, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (αναδιατύπωση) (1).

                  2.

                  Στατιστικά στοιχεία για τα επιτόκια που εφαρμόζουν τα ΝΧΙ, όπως αυτά ορίζονται στον κανονισμό ΕΚΤ/2001/18, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (2).

                  3.

                  Στατιστικά στοιχεία για τους επενδυτικούς οργανισμούς, όπως αυτά ορίζονται στον κανονισμό ΕΚΤ/2007/8, της 27ης Ιουλίου 2007, σχετικά με τα στατιστικά στοιχεία του ενεργητικού και του παθητικού των επενδυτικών οργανισμών (3).

                  4.

                  Στατιστικά στοιχεία για την τιτλοποίηση, όπως αυτά ορίζονται στον κανονισμό ΕΚΤ/2008/30, της 19ης Δεκεμβρίου 2008, σχετικά με στατιστικά στοιχεία του ενεργητικού και του παθητικού των χρηματοδοτικών εταιρειών ειδικού σκοπού οι οποίες μετέχουν σε συναλλαγές τιτλοποίησης (4).

                  5.

                  Επιλεγμένα νομισματικά στατιστικά στοιχεία και στατιστικά στοιχεία χρηματοπιστωτικών ιδρυμάτων και αγορών, όπως αυτά ορίζονται στην κατευθυντήρια γραμμή ΕΚΤ/2007/9, της 1ης Αυγούστου 2007, σχετικά με τη νομισματική στατιστική και τη στατιστική χρηματοπιστωτικών ιδρυμάτων και αγορών (αναδιατύπωση) (5).

                  6.

                  Ενοποιημένα τραπεζικά στοιχεία, όπως εγκρίνονται από το διοικητικό συμβούλιο και το γενικό συμβούλιο της ΕΚΤ, τα οποία περιλαμβάνουν στοιχεία για τον ισολογισμό, το λογαριασμό αποτελεσμάτων χρήσης και τη φερεγγυότητα τραπεζικών ομίλων σε συγκεντρωτική βάση.

         (1)  ΕΕ L 15 της 20.1.2009, σ. 14.

         (2)  ΕΕ L 10 της 12.1.2002, σ. 24.

         (3)  ΕΕ L 211 της 14.8.2007, σ. 8.

         (4)  ΕΕ L 15 της 20.1.2009, σ. 1.

         (5)  ΕΕ L 341 της 27.12.2007, σ. 1.

      ΠΑΡΑΡΤΗΜΑ ΙΙ

         Τακτική παροχή συγκεντρωτικών πληροφοριών από τις Ευρωπαϊκές Εποπτικές Αρχές

         ΓΕΝΙΚΟΣ ΚΑΝΟΝΑΣ

      Οι συγκεντρωτικές πληροφορίες που παρέχουν οι Ευρωπαϊκές Εποπτικές Αρχές (ΕΕΑ) περιλαμβάνουν δεδομένα για τρία τουλάχιστον νομικά πρόσωπα, κανένα από τα οποία δεν αντιπροσωπεύει ποσοστό ίσο ή μεγαλύτερο του 85 % της οικείας αγοράς, είτε αυτή αποτελείται από ένα ή περισσότερα κράτη μέλη είτε από την Ένωση στο σύνολό της. Ωστόσο, σε περίπτωση που εκτός από τις συγκεντρωτικές πληροφορίες προβλέπονται και μέτρα διασποράς, οι συγκεντρωτικές πληροφορίες περιλαμβάνουν δεδομένα για πέντε τουλάχιστον νομικά πρόσωπα, εφόσον πρόκειται για στοιχεία που είναι διαθέσιμα στο κοινό, και δεδομένα για έξι τουλάχιστον νομικά πρόσωπα εάν παρίσταται ανάγκη προστασίας εμπιστευτικών δεδομένων σε επίπεδο επιχειρήσεων.
      A.   Ευρωπαϊκή Αρχή Τραπεζών (ΕΑΤ)

      Η ΕΑΤ υποβάλλει τις ακόλουθες σειρές στοιχείων για συγκεκριμένο δείγμα μεγάλων τραπεζικών ομίλων, σύμφωνα με όσα καθορίζονται μεταξύ του ΕΣΣΚ και της ΕΑΤ:
      A1.   Σειρά στοιχείων: τριμηνιαία στοιχεία βάσει των υποδειγμάτων COREP και FINREP
          (1)

      Στο μέτρο που η συλλογή των σχετικών πληροφοριών έχει πραγματοποιηθεί σε συνεργασία με τις ΕθνΕΑ, η ΕΑΤ διαβιβάζει στο ΕΣΣΚ τα στοιχεία που είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΤ, καθώς και συσχετισμούς μεταξύ των δεικτών και των ακόλουθων μέτρων διασποράς: κατώτατο όριο, πρώτο (κατώτερο) και τρίτο (ανώτερο) τεταρτημόριο, διάμεσο, μέσο όρο, ανώτατο όριο. Η ΕΑΤ θα πρέπει να διαβιβάζει τις ως άνω πληροφορίες σε τριμηνιαία βάση, πέντε εργάσιμες ημέρες από την παραλαβή από την ίδια των στοιχείων που υποβάλλουν οι ΕθνΕΑ, παραλαβή η οποία πραγματοποιείται 90 ημέρες μετά την ημερομηνία αναφοράς. Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΤ. Θα πρέπει επίσης να υποβάλλονται και συνεπή μεταξύ τους αναδρομικά στοιχεία για τα προηγούμενα πέντε έως οκτώ τρίμηνα, εφόσον είναι διαθέσιμα, με τη μέγιστη δυνατή επιμέλεια.
      Θα πρέπει να παρέχονται οι ακόλουθοι δείκτες:

                  α)

                  δείκτες φερεγγυότητας:
                  δείκτης βασικών ιδίων κεφαλαίων (tier 1)· δείκτης συνολικών κεφαλαίων· δείκτης tier 1 (εξαιρουμένων των υβριδικών μέσων)· κεφαλαιακές απαιτήσεις έναντι πιστωτικού κινδύνου εκ του συνόλου των κεφαλαιακών απαιτήσεων· κεφαλαιακές απαιτήσεις με βάση την τυποποιημένη μέθοδο εκ του συνόλου των κεφαλαιακών απαιτήσεων· κεφαλαιακές απαιτήσεις για πράξεις τιτλοποίησης εκ του συνόλου των κεφαλαιακών απαιτήσεων· κεφαλαιακές απαιτήσεις με βάση τη μέθοδο των εσωτερικών διαβαθμίσεων εκ του συνόλου των κεφαλαιακών απαιτήσεων κεφαλαιακές απαιτήσεις έναντι του κινδύνου αγοράς εκ του συνόλου των κεφαλαιακών απαιτήσεων· κεφαλαιακές απαιτήσεις έναντι λειτουργικού κινδύνου εκ του συνόλου των κεφαλαιακών απαιτήσεων· κεφαλαιακές απαιτήσεις έναντι του κινδύνου διακανονισμού και παράδοσης εκ του συνόλου των κεφαλαιακών απαιτήσεων· λοιπές κεφαλαιακές απαιτήσεις εκ του συνόλου των κεφαλαιακών απαιτήσεων·

                  β)

                  δείκτες πιστωτικού κινδύνου και ποιότητας δανειακού χαρτοφυλακίου·
                  δάνεια σε καθυστέρηση (> των 90 ημερών) προς το σύνολο των δανείων και χορηγήσεων· απομειωμένα δάνεια προς το σύνολο των δανείων· δείκτης κάλυψης (ειδικές προβλέψεις για δάνεια προς το σύνολο των ακαθάριστων απομειωμένων δανείων)· δάνεια σε καθυστέρηση (> των 90 ημερών) και χρεόγραφα προς το σύνολο των δανείων και χρεογράφων· δείκτης κάλυψης (ειδικές προβλέψεις για δάνεια και χρεόγραφα προς το σύνολο των ακαθάριστων απομειωμένων δανείων και χρεογράφων)· δείκτης κάλυψης (όλες οι προβλέψεις για δάνεια και χρεόγραφα προς το σύνολο των ακαθάριστων απομειωμένων δανείων και χρεογράφων)· απομειωμένα χρηματοοικονομικά περιουσιακά στοιχεία προς το σύνολο των περιουσιακών στοιχείων· απομειωμένα χρεόγραφα προς το σύνολο των χρεογράφων· συσσωρευμένες απομειώσεις χρηματοοικονομικών περιουσιακών στοιχείων προς το σύνολο των (ακαθάριστων) περιουσιακών στοιχείων·

                  γ)

                  δείκτες κινδύνων κερδοφορίας:
                  απόδοση μετοχικού κεφαλαίου· απόδοση εποπτικών κεφαλαιακών απαιτήσεων· δείκτης κόστους-εσόδων· απόδοση περιουσιακών στοιχείων· καθαρά έσοδα από τόκους προς το σύνολο των λειτουργικών εσόδων· καθαρά έσοδα από προμήθειες προς το σύνολο των λειτουργικών εσόδων· έσοδα από μερίσματα προς το σύνολο των λειτουργικών εσόδων·καθαρά πραγματοποιηθέντα κέρδη (ζημίες) από χρηματοοικονομικά στοιχεία του ενεργητικού και παθητικού που δεν επιμετρώνται στην εύλογη αξία μέσω των αποτελεσμάτων προς το σύνολο των λειτουργικών εσόδων· καθαρά κέρδη από χρηματοοικονομικά στοιχεία του ενεργητικού και παθητικού που προορίζονται για εμπορική εκμετάλλευση προς το σύνολο των λειτουργικών εσόδων· καθαρά κέρδη από χρηματοοικονομικά στοιχεία του ενεργητικού και παθητικού που αναγνωρίζονται στην εύλογη αξία μέσω των αποτελεσμάτων προς το σύνολο των λειτουργικών εσόδων· καθαρά λοιπά λειτουργικά έσοδα προς το σύνολο των λειτουργικών εσόδων· καθαρά έσοδα προς το σύνολο των λειτουργικών εσόδων· απομειώσεις χρηματοοικονομικών στοιχείων του ενεργητικού προς το σύνολο των λειτουργικών εσόδων·

                  δ)

                  δομή ισολογισμού:
                  δείκτης δανείων προς καταθέσεις· καταθέσεις πελατών προς το σύνολο του παθητικού· δείκτης μόχλευσης [βασικά ίδια κεφάλαια (tier 1) προς το (σύνολο του ενεργητικού — άυλα στοιχεία ενεργητικού)]·χρεόγραφα προς το σύνολο του παθητικού· καταθέσεις πιστωτικών ιδρυμάτων προς το σύνολο του παθητικού· μετοχικό κεφάλαιο προς το σύνολο του παθητικού και του μετοχικού κεφαλαίου· μετρητά και περιουσιακά στοιχεία που προορίζονται για εμπορική εκμετάλλευση προς το σύνολο του ενεργητικού· μετρητά και περιουσιακά στοιχεία που προορίζονται για εμπορική εκμετάλλευση ή διατίθενται προς πώληση προς το σύνολο του ενεργητικού· χρηματοοικονομικά στοιχεία του ενεργητικού που προορίζονται για εμπορική εκμετάλλευση προς το σύνολο του ενεργητικού· χρηματοοικονομικά στοιχεία του παθητικού που προορίζονται για εμπορική εκμετάλλευση προς το σύνολο του παθητικού και του μετοχικού κεφαλαίου· δάνεια και χορηγήσεις (εξαιρουμένου του χαρτοφυλακίου συναλλαγών) προς το σύνολο του ενεργητικού· δείκτης χρέους προς ίδια κεφάλαια· στοιχεία εκτός ισολογισμού προς το σύνολο του ενεργητικού·

                  ε)

                  δείκτες ανάπτυξης (%) ανά έτος:
                  σύνολο ενεργητικού· σύνολο δανείων· σύνολο καταθέσεων πελατών· σύνολο λειτουργικών εσόδων· απομειώσεις χρηματοοικονομικών στοιχείων του ενεργητικού· δάνεια σε καθυστέρηση (> των 90 ημερών) και χρεόγραφα· σύνολο ακαθάριστων απομειωμένων δανείων και χρεόγραφα· σταθμισμένο ως προς τον κίνδυνο ενεργητικό.

            A2.   Σειρά δεδομένων: τριμηνιαία στοιχεία ρευστότητας

      Η ΕΑΤ διαβιβάζει στο ΕΣΣΚ τα στοιχεία που είναι απαραίτητα για την κατάρτιση των κατωτέρω αναφερόμενων δεικτών, τα οποία παρέχονται και από την ΕΑΤ, καθώς και τα ακόλουθα μέτρα διασποράς: κατώτατο όριο, πρώτο (κατώτερο) και τρίτο (ανώτερο) τεταρτημόριο, διάμεσο, μέσο όρο, ανώτατο όριο. Οι πληροφορίες αυτές διαβιβάζονται σε τριμηνιαία βάση, πέντε εργάσιμες ημέρες από την παραλαβή από την ΕΑΤ των στοιχείων που υποβάλλουν οι ΕθνΕΑ, παραλαβή η οποία πραγματοποιείται 90 ημέρες μετά την ημερομηνία αναφοράς. Οι πληροφορίες κατά την πρώτη διαβίβαση θα αναφέρονται στα μέσα του 2013, ανάλογα με τις τελικές τροποποιήσεις στις διατάξεις σχετικά με την παροχή στοιχείων που προβλέπονται στην οδηγία 2006/48/ΕΚ του Ευρωπαϊκού Κοινοβουλίου και του Συμβουλίου της 14ης Ιουνίου 2006 σχετικά με την ανάληψη και την άσκηση δραστηριότητας πιστωτικών ιδρυμάτων (αναδιατύπωση) (2) και στην οδηγία 2006/49/ΕΚ του Ευρωπαϊκού Κοινοβουλίου και του Συμβουλίου της 14ης Ιουνίου 2006 για την επάρκεια των ιδίων κεφαλαίων των επιχειρήσεων επενδύσεων και των πιστωτικών ιδρυμάτων (αναδιατύπωση) (3). Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΤ. Δεν απαιτούνται ιστορικά στοιχεία.
      Θα πρέπει να παρέχονται οι ακόλουθοι δείκτες: προσεγγιστικά δεδομένα βάσει των διαθέσιμων στοιχείων για το δείκτη κάλυψης ρευστότητας και το δείκτη καθαρής σταθερής χρηματοδότησης.
      A3.   Σειρά στοιχείων: τριμηνιαία στοιχεία βάσει των κοινών υποδειγμάτων υποβολής στοιχείων της ΕΑΤ για τα μεγάλα χρηματοδοτικά ανοίγματα
          (4)

      Στο μέτρο που η συλλογή των σχετικών πληροφοριών έχει πραγματοποιηθεί σε συνεργασία με τις ΕθνΕΑ και σύμφωνα με τον γενικό κανόνα για τις συγκεντρωτικές πληροφορίες, η ΕΑΤ διαβιβάζει στο ΕΣΣΚ τα στοιχεία που είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΤ, καθώς και μέτρα διασποράς που συμφωνούνται μεταξύ του ΕΣΣΚ και της ΕΑΤ. Οι ως άνω πληροφορίες διαβιβάζονται σε τριμηνιαία βάση, πέντε εργάσιμες ημέρες από την παραλαβή των στοιχείων που υποβάλλουν οι ΕθνΕΑ, παραλαβή η οποία πραγματοποιείται 90 ημέρες μετά την ημερομηνία αναφοράς. Οι πληροφορίες κατά την πρώτη διαβίβαση θα αναφέρονται στο τέλος Δεκεμβρίου του 2011. Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΤ. Δεν απαιτούνται ιστορικά στοιχεία.
      Θα πρέπει να παρέχονται οι ακόλουθοι δείκτες: αριθμός μεγάλων χρηματοδοτικών ανοιγμάτων των μεγάλων τραπεζικών ομίλων της Ένωσης· ύψος μεγάλων χρηματοδοτικών ανοιγμάτων με ανάλυση κατά χώρα και τομέα αντισυμβαλλομένου (κυβέρνηση· λοιποί μεγάλοι τραπεζικοί όμιλοι της Ένωσης· λοιπές τράπεζες· λοιποί ενδιάμεσοι χρηματοπιστωτικοί οργανισμοί· μη χρηματοδοτικές εταιρείες· λιανική)· ύψος (άνοιγμα πριν από τη μείωση του πιστωτικού κινδύνου) μεγάλων χρηματοδοτικών ανοιγμάτων των μεγάλων τραπεζικών ομίλων της Ένωσης με ανάλυση κατά μέσο (χρηματοοικονομικά στοιχεία του ενεργητικού· παράγωγα· στοιχεία εκτός ισολογισμού· έμμεσα ανοίγματα) και ποσοστό ιδίων κεφαλαίων· ύψος (άνοιγμα μετά τη μείωση του πιστωτικού κινδύνου, εκ του οποίου τραπεζικό χαρτοφυλάκιο) μεγάλων χρηματοδοτικών ανοιγμάτων μεγάλων τραπεζικών ομίλων της Ένωσης ποσοστού ιδίων κεφαλαίων.
      B.   Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ)

      Η ΕΑΑΕΣ παρέχει τις ακόλουθες σειρές στοιχείων. Η σειρά στοιχείων B1 αναφέρεται σε μεγάλες ασφαλιστικές εταιρείες της Ένωσης, τις οποίες προσδιορίζει η ΕΑΑΕΣ. Η σειρά στοιχείων B2 αναφέρεται σε όλες τις ασφαλιστικές εταιρείες της Ένωσης, ενώ οι εν λόγω συγκεντρωτικές πληροφορίες συλλέγονται σε ατομική βάση.
      B1.   Σειρά δεδομένων: ετήσια ταχεία παροχή στοιχείων

      Στο μέτρο που η συλλογή των σχετικών πληροφοριών έχει πραγματοποιηθεί σε συνεργασία με τις ΕθνΕΑ και σύμφωνα με τον γενικό κανόνα για τις συγκεντρωτικές πληροφορίες, η ΕΑΑΕΣ διαβιβάζει στο ΕΣΣΚ τα στοιχεία που είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΑΕΣ, είτε ως συνολικά ποσά είτε υπό τη μορφή των ακόλουθων μέτρων διασποράς: μη σταθμισμένο μέσο όρο, μέσο όρο σταθμισμένο με τα μικτά ασφάλιστρα, διάμεσο, πρώτο τεταρτημόριο, τρίτο τεταρτημόριο, κατώτατο όριο, ανώτατο όριο. Οι πληροφορίες διαβιβάζονται ετησίως, 80 περίπου ημερολογιακές ημέρες μετά το έτος αναφοράς. Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΑΕΣ.
      Θα πρέπει να παρέχονται οι ακόλουθοι δείκτες:

                  α)

                  συνολικά ποσά (άθροισμα):

                              i)

                              σύνολο ασφαλιστικών δραστηριοτήτων (ασφάλειες ζωής και ασφάλειες εκτός των ασφαλειών ζωής): εγγεγραμμένα μικτά ασφάλιστρα· καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα· διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας·

                              ii)

                              ασφαλιστικές δραστηριότητες εκτός των ασφαλειών ζωής: εγγεγραμμένα μικτά ασφάλιστρα με ανάλυση κατά κλάδο (ατυχήματα και ασθένειες· οχήματα· ασφάλιση οχημάτων για αστική ευθύνη έναντι τρίτων· λοιπές κατηγορίες· θαλάσσης, αεροσκαφών και μεταφορών· ασφάλιση κατά κινδύνου πυρός και λοιπών υλικών ζημιών· ασφάλιση γενικής αστικής ευθύνης· πιστώσεις και εγγυήσεις· λοιπές ασφάλειες εκτός των ασφαλειών ζωής)· καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα· διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας·

                              iii)

                              ασφαλιστικές δραστηριότητες κλάδου ζωής: εγγεγραμμένα μικτά ασφάλιστρα με ανάλυση κατά κλάδο (συνδεδεμένες ασφαλιστικές υπηρεσίες κλάδου ζωής· μη συνδεδεμένες ασφαλιστικές υπηρεσίες κλάδου ζωής· ασφάλιση αποπληρωμής κεφαλαίου· ομαδική ασφάλιση συνταξιοδότησης· λοιπές ασφάλειες ζωής)· καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα· διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας.

                  β)

                  μέτρα διασποράς:

                              i)

                              σύνολο ασφαλιστικών δραστηριοτήτων (ασφάλειες ζωής και ασφάλειες εκτός των ασφαλειών ζωής): ποσοστό αύξησης μικτών εγγεγραμμένων ασφαλίστρων· απόδοση μετοχικού κεφαλαίου· απόδοση ενεργητικού· δείκτης φερεγγυότητας·

                              ii)

                              ασφαλιστικές δραστηριότητες εκτός των ασφαλειών ζωής: ποσοστό αύξησης μικτών εγγεγραμμένων ασφαλίστρων με ανάλυση κατά κλάδο (ατυχήματα και ασθένειες· οχήματα· ασφάλιση οχημάτων για αστική ευθύνη έναντι τρίτων· λοιπές κατηγορίες· θαλάσσης, αεροσκαφών και μεταφορών· ασφάλιση κατά κινδύνου πυρός και λοιπών υλικών ζημιών· ασφάλιση γενικής αστικής ευθύνης· πιστώσεις και εγγυήσεις· λοιπές ασφάλειες εκτός των ασφαλειών ζωής)· δείκτης ζημιών· δείκτης εξόδων· συνδυασμένος δείκτης· απόδοση μετοχικού κεφαλαίου· απόδοση ενεργητικού· δείκτης φερεγγυότητας·

                              iii)

                              ασφαλιστικές δραστηριότητες κλάδου ζωής: ποσοστό αύξησης μικτών εγγεγραμμένων ασφαλίστρων με ανάλυση κατά κλάδο (συνδεδεμένες ασφαλιστικές υπηρεσίες κλάδου ζωής· μη συνδεδεμένες ασφαλιστικές υπηρεσίες κλάδου ζωής· ασφάλιση αποπληρωμής κεφαλαίου· ομαδική ασφάλιση συνταξιοδότησης· λοιπές ασφάλειες ζωής)· απόδοση μετοχικού κεφαλαίου· απόδοση ενεργητικού· δείκτης φερεγγυότητας.

            B2.   Σειρά στοιχείων: ετήσια τακτική παροχή στοιχείων

      Στο μέτρο που η συλλογή των σχετικών πληροφοριών έχει πραγματοποιηθεί σε συνεργασία με τις ΕθνΕΑ και σύμφωνα με τον γενικό κανόνα για τις συγκεντρωτικές πληροφορίες, η ΕΑΑΕΣ διαβιβάζει στο ΕΣΣΚ τα στοιχεία που είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΑΕΣ, ως συνολικά ποσά: μη σταθμισμένο μέσο όρο, μέσο όρο σταθμισμένο με τα μικτά ασφάλιστρα, συνολικούς δείκτες μεγάλων ασφαλιστών της Ένωσης, διάμεσο, πρώτο τεταρτημόριο, τρίτο τεταρτημόριο, κατώτατο όριο, ανώτατο όριο. Οι ανωτέρω πληροφορίες διαβιβάζονται ετησίως, 270 περίπου ημερολογιακές ημέρες μετά το έτος αναφοράς. Η ημερομηνία πρώτης διαβίβασης στοιχείων συμφωνείται μεταξύ του ΕΣΣΚ και της ΕΑΑΕΣ. Ιστορικές σειρές παρέχονται από το 2003.
      Θα πρέπει να παρέχονται οι ακόλουθοι δείκτες:

                  α)

                  σύνολο ασφαλιστικών δραστηριοτήτων (ασφάλειες ζωής και ασφάλειες εκτός των ασφαλειών ζωής): εγγεγραμμένα μικτά ασφάλιστρα καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα· διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας·

                  β)

                  ασφαλιστικές δραστηριότητες εκτός των ασφαλειών ζωής: ποσοστό αύξησης μικτών εγγεγραμμένων ασφαλίστρων με ανάλυση κατά κλάδο (ατυχήματα και ασθένειες· οχήματα· ασφάλιση οχημάτων για αστική ευθύνη έναντι τρίτων· λοιπές κατηγορίες· θαλάσσης, αεροσκαφών και μεταφορών· ασφάλιση κατά κινδύνου πυρός και λοιπών υλικών ζημιών· ασφάλιση γενικής αστικής ευθύνης· πιστώσεις και εγγυήσεις· λοιπές ασφάλειες εκτός των ασφαλειών ζωής)· καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα· διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας·

                  γ)

                  ασφαλιστικές δραστηριότητες κλάδου ζωής: εγγεγραμμένα μικτά ασφάλιστρα με ανάλυση κατά κλάδο (συνδεδεμένες ασφαλιστικές υπηρεσίες κλάδου ζωής· μη συνδεδεμένες ασφαλιστικές υπηρεσίες κλάδου ζωής·ασφάλιση αποπληρωμής κεφαλαίου·ομαδική ασφάλιση συνταξιοδότησης· λοιπές ασφάλειες ζωής)·καθαρά δεδουλευμένα ασφάλιστρα· καθαρές ασφαλιστικές αποζημιώσεις· καθαρά λειτουργικά έξοδα·διαθέσιμο κεφάλαιο φερεγγυότητας· απαιτούμενο κεφάλαιο φερεγγυότητας.

            C.   Ευρωπαϊκή Αρχή Κινητών Αξιών και Αγορών (ΕΑΚΑΑ)

      Η ΕΑΚΑΑ παρέχει τις ακόλουθες σειρές δεδομένων:
      C1.   Σειρά δεδομένων: βάση δεδομένων της οδηγίας για τις αγορές χρηματοπιστωτικών μέσων
          (5)

      Η ΕΑΚΑΑ διαβιβάζει στο ΕΣΣΚ στοιχεία που έχουν συλλεχθεί σε συνεργασία με τις ΕθνΕΑ και είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΚΑΑ. Οι ως άνω πληροφορίες διαβιβάζονται σε τριμηνιαία βάση, πέντε ημέρες μετά την περίοδο αναφοράς. Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΚΑΑ. Ιστορικές πληροφορίες παρέχονται από το Νοέμβριο του 2007.
      Θα πρέπει να παρέχονται οι ακόλουθοι δείκτες: ονομασία και ορισμός από το κράτος μέλος της αρμόδιας αρχής που έχει αδειοδοτήσει τους συστηματικούς εσωτερικοποιητές· ονομασία και ορισμός από το κράτος μέλος της αρμόδιας αρχής που έχει αδειοδοτήσει τους μηχανισμούς πολυμερούς διαπραγμάτευσης· ονομασία και ορισμός από το κράτος μέλος της αρμόδιας αρχής που έχει αδειοδοτήσει τη ρυθμιζόμενη αγορά· ονομασία και ορισμός από το κράτος μέλος της αρμόδιας αρχής που έχει αδειοδοτήσει τα γραφεία συμψηφισμού που λειτουργούν ως κεντρικοί αντισυμβαλλόμενοι.
      C2.   Σειρά δεδομένων: βάση δεδομένων για το σύστημα στοιχείων αναφοράς (reference data system)

      Η ΕΑΚΑΑ διαβιβάζει στο ΕΣΣΚ στοιχεία που έχουν συλλεχθεί σε συνεργασία με τις ΕθνΕΑ και είναι απαραίτητα για την κατάρτιση των κατωτέρω αναφερόμενων δεικτών, που επίσης παρέχονται από την ΕΑΚΑΑ, καθώς και μέτρα διασποράς που συμφωνούνται μεταξύ του ΕΣΣΚ και της ΕΑΚΑΑ. Οι ως άνω πληροφορίες διαβιβάζονται σε τριμηνιαία βάση, πέντε εργάσιμες ημέρες μετά την ημερομηνία αναφοράς. Η ημερομηνία της πρώτης διαβίβασης πληροφοριών συμφωνείται μεταξύ του ΕΣΣΚ και της ΕΑΚΑΑ. Ιστορικές πληροφορίες παρέχονται από τον Ιούνιο του 2009.
      Θα πρέπει να παρέχονται οι ακόλουθοι δείκτες: ανάλυση των χρηματοπιστωτικών μέσων που γίνονται δεκτά για διαπραγμάτευση στις αγορές του Ευρωπαϊκού Οικονομικού Χώρου των οποίων ο κωδικός ταξινόμησης χρηματοπιστωτικών μέσων είναι ES (κοινές μετοχές)· αριθμός μέσων ανά κράτος μέλος· αριθμός μέσων που γίνονται δεκτά από αγορά· αριθμός νέων μέσων που εκδίδονται από αγορά· αριθμός νέων μέσων που εκδίδονται από κράτη μέλη.

         (1)  Υποδείγματα COREP και FINREP σε ισχύ κατά την ημερομηνία παροχής στοιχείων, τα οποία καταρτίζονται ως κατευθυντήριες γραμμές της ΕΑΤ δημοσιευόμενες στο δικτυακό της τόπο (http://www.eba.europa.eu) ή, κατά περίπτωση, ως τεχνικά πρότυπα της ΕΑΤ που εγκρίνονται από την Επιτροπή βάσει του άρθρου 74 παράγραφος 2 της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου της 14ης Ιουνίου 2006 σχετικά με την ανάληψη και την άσκηση δραστηριότητας πιστωτικών ιδρυμάτων (ΕΕ L 177 της 30.6.2006, σ. 1).

         (2)  ΕΕ L 177 της 30.6.2006, σ. 1.

         (3)  ΕΕ L 177 της 30.6.2006, σ. 201.

         (4)  Υποδείγματα μεγάλων χρηματοδοτικών ανοιγμάτων σε ισχύ κατά την ημερομηνία παροχής στοιχείων, τα οποία καταρτίζονται ως κατευθυντήριες γραμμές της ΕΑΤ δημοσιευόμενες στο δικτυακό της τόπο (http://www.eba.europa.eu) ή, κατά περίπτωση, ως τεχνικά πρότυπα της ΕΑΤ (τμήμα του πλαισίου COREP) που εγκρίνονται από την Επιτροπή βάσει του άρθρου 110 της οδηγίας 2006/48/ΕΚ.

         (5)  Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004 για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).

      ΠΑΡΑΡΤΗΜΑ III

         Έκτακτα αιτήματα του ΕΣΣΚ για παροχή συγκεντρωτικών πληροφοριών

      A.   ΓΕΝΙΚΕΣ ΠΑΡΑΤΗΡΗΣΕΙΣ

      1.   Αναγνώριση της ανάγκης για διενέργεια έκτακτης έρευνας

      1.1.   Το Ευρωπαϊκό Συμβούλιο Συστημικού Κινδύνου (ΕΣΣΚ) δύναται να απαιτεί εκτάκτως την παροχή των συγκεντρωτικών πληροφοριών. Τέτοιου είδους έκτακτα αιτήματα του ΕΣΣΚ για παροχή πληροφοριών μπορεί να έχουν τη μορφή: α) παροχής πληροφοριών που είναι ήδη διαθέσιμες από το Ευρωπαϊκό Σύστημα Κεντρικών Τραπεζών (ΕΣΚΤ), τις Ευρωπαϊκές Εποπτικές Αρχές (ΕΕΑ), τους παρόχους εμπορικών στοιχείων ή βάσεις δεδομένων διεθνών οργανισμών, π.χ. της Τράπεζας Διεθνών Διακανονισμών (ΤΔΔ)· ή β) διενέργειας έκτακτης έρευνας.
      1.2.   Με βάση τα παραπάνω, με τα αρχικά έκτακτα αιτήματα παροχής συγκεντρωτικών πληροφοριών που υποβάλλουν όργανα του ΕΣΣΚ εισάγεται ένα διερευνητικό στάδιο, σκοπός του οποίου είναι να διαπιστωθεί εάν απαιτείται η διενέργεια έκτακτης έρευνας. Κατά το διερευνητικό στάδιο εκτιμάται, ιδίως, ποια ποσοτικά και ποιοτικά στοιχεία είναι ήδη διαθέσιμα και εάν ανταποκρίνονται στους σκοπούς της έρευνας. Σε περίπτωση που τα διαθέσιμα στοιχεία δεν ανταποκρίνονται στους σκοπούς της έρευνας και παρίσταται ανάγκη παροχής στοιχείων από τους αρμόδιους φορείς μέσω έκτακτης έρευνας, μπορεί ήδη κατά το διερευνητικό στάδιο να εντοπιστεί ο σχετικός πληθυσμός παροχής στοιχείων και το κόστος με το οποίο γενικά θα επιβαρυνθούν οι φορείς παροχείς στοιχείων για τη διενέργεια της έκτακτης έρευνας. Τα αποτελέσματα της διερεύνησης μπορεί να έχουν σαν συνέπεια την έκδοση απόφασης από το γενικό συμβούλιο του ΕΣΣΚ για τη συλλογή συγκεντρωτικών πληροφοριών μέσω έκτακτης έρευνας.
      1.3.   Το ΕΣΣΚ και μία ή περισσότερες ΕΕΑ μπορούν να συμφωνούν, λόγω του κοινού τους ενδιαφέροντος για συγκεκριμένο θέμα, να προβαίνουν από κοινού σε έκτακτη έρευνα·στην περίπτωση αυτή δεν απαιτείται διερευνητικό στάδιο.
      2.   Τύποι έκτακτων ερευνών

      2.1.   Μπορούν να διενεργηθούν δύο τύποι έκτακτων ερευνών:

                  α)

                  Οι έρευνες τύπου 1 επικεντρώνονται σε συγκεκριμένα ζητήματα, π.χ. στην επαρκή αξιολόγηση των ανοιγμάτων, και συνήθως στοχεύουν στην παροχή πιο λεπτομερών αναλύσεων στο πλαίσιο της τακτικής συλλογής στοιχείων, π.χ. όσον αφορά θέσεις «εκ των οποίων». Οι έρευνες τύπου 1 δύνανται να καλύπτουν και σειρές δεδομένων που αποτελούν αντικείμενο (τακτικής) συλλογής στοιχείων σε διαφορετικό πλαίσιο ή από διαφορετικό οργανισμό, όπως το Διεθνές Νομισματικό Ταμείο ή η ΤΔΔ, και για τα οποία υφίστανται ήδη θεσμοθετημένα μεθοδολογικά πλαίσια·

                  β)

                  Οι έρευνες τύπου 2 καλύπτουν φαινόμενα που δεν έχουν προηγουμένως αναλυθεί και για τα οποία δεν έχει θεσμοθετηθεί καμία μεθοδολογία, ενώ δεν πραγματοποιείται τακτική συλλογή στοιχείων. Οι έρευνες τύπου 2 απαιτούν σημαντικά μεγαλύτερη ένταση εργασίας από τις έρευνες τύπου 1, ενδεχομένως δε να μην έχουν σημείο αναφοράς. Η ερμηνεία των πληροφοριών που αντλούνται από τις έρευνες τύπου 2 μπορεί να παρουσιάζει περισσότερες δυσκολίες. Η ανάγκη προσδιορισμού των οικείων φορέων παροχής στοιχείων και θεσμοθέτησης του μεθοδολογικού πλαισίου μπορεί να σημαίνει ότι απαιτείται περισσότερος χρόνος έως τη συλλογή των πληροφοριών.

            2.2.   Προκειμένου να αποφασίζει εάν απαιτείται έκτακτη έρευνα, το γενικό συμβούλιο του ΕΣΣΚ θα ενημερώνεται σχετικά με τα πιθανολογούμενα έξοδα και το χρονοδιάγραμμα διεξαγωγής της, τα οποία και θα λαμβάνει υπόψη.
      B.   ΑΡΧΕΣ ΚΑΙ ΔΙΑΔΙΚΑΣΙΑ ΧΕΙΡΙΣΜΟΥ ΕΚΤΑΚΤΩΝ ΑΙΤΗΜΑΤΩΝ ΠΑΡΟΧΗΣ ΠΛΗΡΟΦΟΡΙΩΝ

      3.   Αρχές

      Κατά την εκπλήρωση έκτακτων αιτημάτων του ΕΣΣΚ για παροχή πληροφοριών, η γραμματεία του ΕΣΣΚ, η Ευρωπαϊκή Κεντρική Τράπεζα (ΕΚΤ) και οι ΕΕΑ (εφεξής τα «μέρη») θα τηρούν τις ακόλουθες αρχές:

                  α)

                  ακολουθούν συμφωνημένα διαδικαστικά βήματα, τα οποία θα πρέπει να εφαρμόζονται με διαφάνεια·

                  β)

                  αποφεύγουν την υπερβολική διάδραση με τους φορείς παροχής στοιχείων·

                  γ)

                  χρησιμοποιούν στο μέγιστο βαθμό τις υφιστάμενες πληροφορίες για ποικίλους αναλυτικούς και λειτουργικούς σκοπούς, ενώ τηρούν τους αναγκαίους νομικούς περιορισμούς και τα εχέγγυα εμπιστευτικότητας·

                  δ)

                  χρησιμοποιούν υφιστάμενες μεθοδολογίες, κατά το μέτρο του δυνατού εναρμονισμένες, και συλλογές στοιχείων όσο το δυνατόν περισσότερο·

                  ε)

                  αναπτύσσουν βέλτιστες πρακτικές για έκτακτες έρευνες με τη θέσπιση μηχανισμών ανατροφοδότησης και την ανταλλαγή πληροφοριών για τις μεθοδολογίες μεταξύ όλων των εμπλεκομένων μερών.

            4.   Διαδικασία

      4.1.   Διερευνητικό στάδιο

                  4.1.1.

                  Τα όργανα του ΕΣΣΚ διαβιβάζουν τα αρχικά τους αιτήματα για έκτακτη συλλογή συγκεντρωτικών πληροφορικών στη γραμματεία του ΕΣΣΚ, η οποία στη συνέχεια διοργανώνει το διερευνητικό στάδιο με την υποστήριξη της ΕΚΤ, προβαίνοντας στις ενέργειες που περιγράφονται παρακάτω. Το αρχικό αίτημα για την παροχή πληροφοριών διαμορφώνεται σε πραγματικές απαιτήσεις παροχής στοιχείων, ενώ η διαθεσιμότητα και ποιότητα των σχετικών πληροφοριών αξιολογείται στο πλαίσιο των οικείων οργανισμών. Οι ΕΕΑ και η μικτή επιτροπή τους ενημερώνονται για το περιεχόμενο του αρχικού έκτακτου αιτήματος για παροχή πληροφοριών και καλούνται να συνεργαστούν με την ΕΚΤ στην αξιολόγηση των διαθέσιμων πληροφοριών, με σκοπό να χρησιμοποιούνται στο μέγιστο δυνατό βαθμό πληροφορίες που έχουν συλλεγεί προηγουμένως και να αποφεύγεται η αύξηση του φόρτου εργασίας που συνεπάγεται η παροχή στοιχείων. Το διερευνητικό στάδιο μπορεί να βασίζεται και στο ΕΣΚΤ, συμπεριλαμβανομένης της επιτροπής στατιστικής και της επιτροπής χρηματοπιστωτικής σταθερότητας του ΕΣΚΤ ή άλλων πηγών στο πλαίσιο του Ευρωπαϊκού Στατιστικού Συστήματος, παρόχων εμπορικών στοιχείων και διεθνών οργανισμών, π.χ. της ΤΔΔ.

                  4.1.2.

                  Εάν, κατόπιν του διερευνητικού σταδίου: α) στοιχεία που ανταποκρίνονται στους σκοπούς της έρευνας ή αποδεκτά προσεγγιστικά δεδομένα είναι διαθέσιμα και η ποιότητά τους είναι ικανοποιητική, και β) λαμβάνεται η έγκριση του ιδιοκτήτη για τη χρήση στοιχείων που δεν αφορούν αποκλειστικά το δημόσιο τομέα, τα εν λόγω στοιχεία παρέχονται μέσω της γραμματείας του ΕΣΣΚ στο αρμόδιο όργανο του ΕΣΣΚ που ζητεί τις πληροφορίες, μαζί με την απαιτούμενη αξιολόγηση της ποιότητας, καθώς και πληροφορίες για το κόστος των στοιχείων που αποκτήθηκαν από εμπορικές πηγές.

                  4.1.3.

                  Σε άλλες περιπτώσεις, ιδίως όταν συμβαίνει οτιδήποτε από τα παρακάτω: α) υπάρχουν προσεγγιστικά δεδομένα, αλλά αυτά είναι άγνωστης ή ανεπαρκούς ποιότητας· β) δεν υπάρχουν στοιχεία και προσεγγιστικά δεδομένα· γ) δεν λαμβάνεται έγκριση για τη χρήση στοιχείων που δεν αφορούν αποκλειστικά το δημόσιο τομέα, η ΕΚΤ παρέχει στο ΕΣΣΚ τα αποτελέσματα της αξιολόγησης που αφορά τη διαθεσιμότητα των πληροφοριών και προτείνει πιθανές πηγές και μεθοδολογίες για τη διενέργεια έκτακτης έρευνας, ιδίως: i) τις κατηγορίες και τον αριθμό των φορέων παροχής στοιχείων, ii) διαύλους παροχής στοιχείων, π.χ. την επιτροπή στατιστικής, την επιτροπή χρηματοπιστωτικής σταθερότητας ή τις ΕΕΑ, iii) κατά προσέγγιση εκτίμηση του κόστους και χρονοδιάγραμμα, iv) αναμενόμενες δυσκολίες.

            4.2.   Στάδιο συλλογής στοιχείων

                  4.2.1.

                  Μετά τη λήψη των αποτελεσμάτων της διερεύνησης, η γραμματεία του ΕΣΣΚ, μέσω της διευθύνουσας επιτροπής του ΕΣΣΚ, υποβάλλει για έγκριση στο γενικό συμβούλιο του ΕΣΣΚ πρόταση για περαιτέρω ενέργειες, μαζί με μια κατά προσέγγιση εκτίμηση των πλεονεκτημάτων και του κόστους. Το γενικό συμβούλιο του ΕΣΣΚ αποφασίζει εάν θα προβεί σε έκτακτη έρευνα, η οποία μπορεί να απαιτεί την εμπλοκή φορέων παροχής στοιχείων. Η απόφαση του γενικού συμβουλίου μπορεί να καθορίζει ιδίως: α) την ανάλυση των απαιτούμενων πληροφοριών σε θεσμικό επίπεδο και επίπεδο επιμέρους θέσεων, β) το καθεστώς εμπιστευτικότητας που θα εφαρμοστεί, ιδίως τα πρόσωπα που θα έχουν πρόσβαση σε συγκεκριμένα στοιχεία και τον τρόπο αποθήκευσης και διαβίβασης των στοιχείων, γ) τις προθεσμίες για την παροχή των πληροφοριών.

                  4.2.2.

                  Σε περίπτωση που η έκτακτη έρευνα διενεργείται από ΕΕΑ, η γραμματεία του ΕΣΣΚ επικοινωνεί με την οικεία ΕΕΑ και τη μικτή επιτροπή. Τα στοιχεία μπορούν να διαβιβάζονται μέσω της ΕΚΤ, σε πλήρη συμμόρφωση με το άρθρο 8 του κανονισμού (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1).

                  4.2.3.

                  Σε περίπτωση που η έκτακτη έρευνα διενεργείται από το ΕΣΚΤ, η γραμματεία του ΕΣΣΚ επικοινωνεί με την ΕΚΤ, η οποία στη συνέχεια έρχεται σε επαφή με πιθανούς φορείς παροχής στοιχείων μέσω των εθνικών αρμόδιων αρχών κάνοντας χρήση των κατάλληλων επιτροπών του ΕΣΚΤ και τηρώντας τους περιορισμούς που τυχόν ισχύουν όσον αφορά την εμπιστευτικότητα.

                  4.2.4.

                  Μετά την ολοκλήρωση κάθε έκτακτης έρευνας, τα μέρη ανταλλάσσουν πληροφορίες για την υλοποίησή της, και ιδίως για τις μεθοδολογίες που εφαρμόστηκαν και τους ελέγχους ποιότητας, καθώς και για τις δυσκολίες που τυχόν αντιμετωπίστηκαν, με σκοπό να γίνουν πιο αποτελεσματικές και αποδοτικές οι μελλοντικές έρευνες.

         (1)  ΕΕ L 331 της 15.12.2010, σ. 1.


Avis juridique important

|

32003D0014(01)

2003/797/ΕΚ: Απόφαση της Ευρωπαϊκής Κεντρικής Τράπεζας, της 7ης Νοεμβρίου 2003, σχετικά με τη διαχείριση των διανειοληπτικών και δανειοδοτικών πράξεων που διενεργεί η ευρωπαϊκή κοινότητα στο πλαίσιο του μηχανισμού μεσοπρόθεσμης οικονομικής στήριξης (ΕΚΤ/2003/14)

Επίσημη Εφημερίδα αριθ. L 297 της 15/11/2003 σ. 0035 - 0036

Απόφαση της Ευρωπαϊκής Κεντρικής Τράπεζαςτης 7ης Νοεμβρίου 2003σχετικά με τη διαχείριση των διανειοληπτικών και δανειοδοτικών πράξεων που διενεργεί η ευρωπαϊκή κοινότητα στο πλαίσιο του μηχανισμού μεσοπρόθεσμης οικονομικής στήριξης(ΕΚΤ/2003/14)(2003/797/ΕΚ)ΤΟ ΓΕΝΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 119 και το άρθρο 123 παράγραφος 2,το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 21.2, το άρθρο 44 και το άρθρο 47.1 πρώτη περίπτωση,τον κανονισμό (ΕΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών(1), και ιδίως το άρθρο 9,Εκτιμώντας τα ακόλουθα:(1) Σύμφωνα με το άρθρο 123 παράγραφος 2 της συνθήκης και την πρώτη παράγραφο του άρθρου 44 του καταστατικού, και σύμφωνα με το άρθρο 1 παράγραφος 1 της απόφασης ΕΚΤ/1998/NP2, της 23ης Ιουνίου 1998, σχετικά με την εκτέλεση από την Ευρωπαϊκή Κεντρική Τράπεζα ορισμένων καθηκόντων που ανέλαβε από το Ευρωπαϊκό Νομισματικό Ίδρυμα, η Ευρωπαϊκή Κεντρική Τράπεζα (ΕΚΤ) ανέλαβε τα καθήκοντα του Ευρωπαϊκού Νομισματικού Ινστιτούτου (ΕΝΙ), τα οποία αναφέρονται στο πέμπτο εδάφιο του άρθρου 117 παράγραφος 2 της συνθήκης, στο πέμπτο εδάφιο του άρθρου 4.1 και στο τρίτο εδάφιο του άρθρου 6.1 του καταστατικού του ΕΝΙ, έως την ημέρα που προηγείται της πρώτης ημέρας του τρίτου σταδίου της οικονομικής και νομισματικής ένωσης (τρίτο στάδιο).(2) Σύμφωνα με την απόφαση ΕΚΤ/1998/NP15, της 1ης Δεκεμβρίου 1998, σχετικά με την εκτέλεση από την ΕΚΤ ορισμένων λειτουργιών που σχετίζονται με τη μεσοπρόθεσμη οικονομική στήριξη του ισοζυγίου πληρωμών των κρατών μελών(2), η απόφαση αριθ. 8/95 του ΕΝΙ, της 2ας Μαΐου 1995, σχετικά με τη διαχείριση των δανειοληπτικών και δανειοδοτικών πράξεων που διενεργεί η Ευρωπαϊκή Κοινότητα στο πλαίσιο του μηχανισμού μεσοπρόθεσμης οικονομικής στήριξης εξακολούθησε να ισχύει και να εφαρμόζεται από την πρώτη ημέρα του τρίτου σταδίου.(3) Οι λειτουργίες που αναφέρονται στην αιτιολογική σκέψη 2 εκτελέστηκαν με βάση το άρθρο 11 του κανονισμού (ΕΟΚ) αριθ. 1969/88 του Συμβουλίου, της 24ης Ιουνίου 1988, για τη θέσπιση ενιαίου μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών(3).(4) Ο κανονισμός (ΕΚ) αριθ. 332/2002, ο οποίος άρχισε να ισχύει στις 24 Φεβρουαρίου 2002, κατήργησε τον κανονισμό (ΕΟΚ) αριθ. 1969/88.(5) Σύμφωνα με το άρθρο 9 του κανονισμού (ΕΚ) αριθ. 332/2002, η ΕΚΤ πρέπει να λαμβάνει τα αναγκαία μέτρα για την εξασφάλιση της διαχείρισης των δανείων που χορηγούνται στο πλαίσιο του μηχανισμού μεσοπρόθεσμης οικονομικής στήριξης που θεσπίζει ο εν λόγω κανονισμός.(6) Η παρούσα απόφαση, η οποία θέτει σε εφαρμογή το άρθρο 9 του κανονισμού (ΕΚ) αριθ. 332/2002, θα καταργήσει την απόφαση ΕΚΤ/1998/NP15. Λαμβανομένου υπόψη του γεγονότος ότι τα λοιπά καθήκοντα και οι αποφάσεις του ΕΝΙ που αναφέρονται στην απόφαση ΕΚΤ/1998/NP2 επίσης δεν ισχύουν ούτε εφαρμόζονται στο τρίτο στάδιο, η απόφαση ΕΚΤ/1998/NP2 μπορεί, για λόγους σαφήνειας, επίσης να καταργηθεί,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Η ΕΚΤ εκτελεί τα καθήκοντα που ορίζονται στο άρθρο 9 του κανονισμού (ΕΚ) αριθ. 332/2002 με τον τρόπο που περιγράφεται κατωτέρω στα άρθρα 2 έως 8.Άρθρο 2Οι πληρωμές που σχετίζονται με τις δανειοληπτικές και δανειοδοτικές πράξεις της Ευρωπαϊκής Κοινότητας διενεργούνται μέσω των λογαριασμών που ανοίγει η ΕΚΤ στο όνομά της.Άρθρο 31. Τα κεφάλαια που λαμβάνει η ΕΚΤ, για λογαριασμό της Ευρωπαϊκής Κοινότητας, στο πλαίσιο δανειοληπτικών ρυθμίσεων στις οποίες συμμετέχει η Ευρωπαϊκή Κοινότητα ως συμβαλλόμενο μέρος, μεταφέρονται με την ίδια ημερομηνία αξίας σε λογαριασμό τον οποίο καθορίζει η εθνική κεντρική τράπεζα του κράτους μέλους που λαμβάνει το αντίστοιχο δάνειο.2. Τα κεφάλαια που λαμβάνει η ΕΚΤ, για λογαριασμό της Ευρωπαϊκής Κοινότητας, από την καταβολή τόκων ή την αποπληρωμή του αρχικού κεφαλαίου από το κράτος μέλος που έλαβε το δάνειο, μεταφέρονται με την ίδια ημερομηνία αξίας στους λογαριασμούς τους οποίους καθορίζουν οι πιστωτές στο πλαίσιο των δανειοληπτικών ρυθμίσεων στις οποίες συμμετέχει η Ευρωπαϊκή Κοινότητα.Άρθρο 4Για κάθε δανειοληπτική και δανειοδοτική πράξη, η ΕΚΤ ανοίγει στα βιβλία της τους ακόλουθους λογαριασμούς σε ευρώ:α) ένα λογαριασμό nostro με τίτλο "Υπόλοιπα σε ευρώ που τηρούνται σε ...", ο οποίος προορίζεται για τα κεφάλαια που λαμβάνονται για λογαριασμό της Ευρωπαϊκής Κοινότητας·β) ένα λογαριασμό στο παθητικό, ο οποίος αντιστοιχεί στο λογαριασμό που αναφέρεται στο στοιχείο α)·γ) ένα λογαριασμό τάξεως με τίτλο "Υποχρεώσεις της Ευρωπαϊκής Κοινότητας από δανειοληπτικές πράξεις της Ευρωπαϊκής Κοινότητας", ο οποίος διαιρείται, κατά περίπτωση, σε υπολογαριασμούς που αντιστοιχούν στους μεμονωμένους πιστωτές στο πλαίσιο των δανειοληπτικών ρυθμίσεων·δ) ένα λογαριασμό τάξεως με τίτλο "Απαιτήσεις της Ευρωπαϊκής Κοινότητας από δανειοδοτικές πράξεις της Ευρωπαϊκής Κοινότητας".Άρθρο 5Η ΕΚΤ εγγράφει τις χρηματοδοτικές πράξεις που περιγράφονται στο άρθρο 3 με την ημερομηνία αξίας, χρεώνοντας ή πιστώνοντας τους λογαριασμούς που αναφέρονται στο άρθρο 4.Άρθρο 61. Η ΕΚΤ παρακολουθεί τις ημερομηνίες λήξης (εξόφλησης των τόκων και του αρχικού κεφαλαίου) που ορίζουν οι δανειοληπτικές και δανειοδοτικές ρυθμίσεις για την καταβολή των τόκων και την αποπληρωμή του αρχικού κεφαλαίου.2. Δεκαπέντε τουλάχιστον ημερολογιακές ημέρες πριν από όποια ημερομηνία λήξης, η ΕΚΤ ειδοποιεί σχετικά την εθνική κεντρική τράπεζα του κράτους μέλους-οφειλέτη της Ευρωπαϊκής Κοινότητας.Άρθρο 7Η ΕΚΤ ενημερώνει αμέσως, εγγράφως, την Ευρωπαϊκή Επιτροπή σχετικά με κάθε πράξη που διεξήγαγε για λογαριασμό της Ευρωπαϊκής Κοινότητας. Η ΕΚΤ απευθύνει τις εν λόγω κοινοποιήσεις στη Γενική Διεύθυνση Οικονομικών και Χρηματοδοτικών Υποθέσεων της Ευρωπαϊκής Επιτροπής.Άρθρο 8Στο τέλος κάθε ημερολογιακού έτους, η ΕΚΤ συντάσσει έκθεση με σκοπό την ενημέρωση της Ευρωπαϊκής Επιτροπής για τις χρηματοδοτικές πράξεις που διεξήγαγε στη διάρκεια του έτους στο πλαίσιο δανειοληπτικών και δανειοδοτικών πράξεων. Η έκθεση αυτή περιέχει κατάσταση με τις απαιτήσεις και υποχρεώσεις της Ευρωπαϊκής Κοινότητας, οι οποίες απορρέουν από τις δανειοληπτικές και δανειοδοτικές πράξεις.Άρθρο 9Η απόφαση ΕΚΤ/1998/NP2 και η απόφαση ΕΚΤ/1998/NP15 καταργούνται.Άρθρο 10Η εκτελεστική επιτροπή της ΕΚΤ προβαίνει στις ρυθμίσεις που είναι απαραίτητες για τη θέση σε εφαρμογή της παρούσας απόφασης.Άρθρο 11Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.Φρανκφούρτη επί Μάιν, 7 Νοεμβρίου 2003.Για το γενικό συμβούλιο της ΕΚΤJean-Claude Trichet(1) ΕΕ L 53 της 23.2.2002, σ. 1.(2) Δημοσιεύθηκε ως παράρτημα V της απόφασης ΕΚΤ/2000/12 της 10ης Νοεμβρίου 2000 σχετικά με τη δημοσίευση των νομικών πράξεων και κειμένων της Ευρωπαϊκής Κεντρικής Τράπεζας (EE L 55 της 24.2.2001, σ. 76).(3) ΕΕ L 178 της 8.7.1988, σ. 1· κανονισμός όπως τροποποιήθηκε από την πράξη προσχώρησης του 1994.


title: Απόφαση (ΕΕ) 2015/155 του Συμβουλίου, της 27ης Ιανουαρίου 2015 , για τη θέση που θα ληφθεί εξ ονόματος της Ευρωπαϊκής Ένωσης στο πλαίσιο της επιτροπής εμπορικών συναλλαγών στον τομέα των εμπορευμάτων που συστάθηκε με τη συμφωνία ελεύθερων συναλλαγών (ΣΕΣ) μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κορέας, αφετέρου, όσον αφορά τη θέσπιση κανόνων για τη διαχείριση των Δασμολογικών Ποσοστώσεων

text:
               31.1.2015

               EL

               Επίσημη Εφημερίδα της Ευρωπαϊκής Ένωσης

               L 26/22

         ΑΠΌΦΑΣΗ (ΕΕ) 2015/155 ΤΟΥ ΣΥΜΒΟΥΛΊΟΥ
   της 27ης Ιανουαρίου 2015
   για τη θέση που θα ληφθεί εξ ονόματος της Ευρωπαϊκής Ένωσης στο πλαίσιο της επιτροπής εμπορικών συναλλαγών στον τομέα των εμπορευμάτων που συστάθηκε με τη συμφωνία ελεύθερων συναλλαγών (ΣΕΣ) μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κορέας, αφετέρου, όσον αφορά τη θέσπιση κανόνων για τη διαχείριση των Δασμολογικών Ποσοστώσεων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 6 Οκτωβρίου 2010 υπογράφηκε η συμφωνία ελεύθερων συναλλαγών μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κορέας, αφετέρου (1) («η συμφωνία»).

               (2)

               Σύμφωνα με το άρθρο 15.10(5), η συμφωνία εφαρμόζεται προσωρινά από την 1η Ιουλίου 2011, εν αναμονή της ολοκλήρωσης των διαδικασιών σύναψής της.

               (3)

               Το άρθρο 15.1 της συμφωνίας προβλέπει τη σύσταση επιτροπής εμπορικών συναλλαγών, η οποία, μεταξύ άλλων, έχει ως αποστολή να εξασφαλίζει την ορθή λειτουργία της συμφωνίας και εποπτεύει τις εργασίες όλων των ειδικών επιτροπών.

               (4)

               Σύμφωνα με το άρθρο 15.2 της συμφωνίας, οι ειδικές επιτροπές συστάθηκαν υπό την αιγίδα της επιτροπής εμπορικών συναλλαγών. Η επιτροπή εμπορικών συναλλαγών στον τομέα των εμπορευμάτων σύμφωνα με το άρθρο 2.16 της συμφωνίας, είναι μία από τις εν λόγω ειδικές επιτροπές.

               (5)

               Σύμφωνα με το προσάρτημα 2-A-1 σημείο 2 της συμφωνίας, η Κορέα δύναται να χρησιμοποιεί σύστημα δημοπρασίας για τη διαχείριση και την εφαρμογή των δασμολογικών ποσοστώσεων («ΔΠ») που ισχύουν στην Κορέα στο γάλα και στην κρέμα γάλακτος, στο βούτυρο, στο μέλι και στα πορτοκάλια καταγωγής Ένωσης, βάσει της συμφωνίας. Οι όροι του συστήματος δημοπρασίας πρέπει να καθοριστούν με αμοιβαία συμφωνία των μερών, στο πλαίσιο της επιτροπής εμπορικών συναλλαγών στον τομέα των εμπορευμάτων.

               (6)

               Σύμφωνα με το προσάρτημα 2-A-1 σημείο 3 της συμφωνίας, η Κορέα δύναται να χρησιμοποιεί σύστημα αδειοδότησης για τη διαχείριση και εφαρμογή ορισμένων δασμολογικών ποσοστώσεων. Τα συμβαλλόμενα μέρη πρέπει να καθορίζουν από κοινού, στην επιτροπή εμπορικών συναλλαγών, τις πολιτικές και τις διαδικασίες του συστήματος αδειοδότησης, συμπεριλαμβανομένης της επιλεξιμότητας για τη λήψη ποσοτήτων ΔΠ, καθώς και τυχόν αλλαγές ή τροποποιήσεις τους.

               (7)

               Είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής εμπορικών συναλλαγών στον τομέα των εμπορευμάτων όσον αφορά τους κανόνες σχετικά με τη διαχείριση των ΔΠ.

               (8)

               Η κοινή απόφαση θα ληφθεί με ανταλλαγή διακοινώσεων μεταξύ της Ένωσης και της Κορέας, και πρέπει να υπογραφεί από εκπρόσωπο της Επιτροπής εξ ονόματος της Ένωσης.

               (9)

               Συνεπώς, η θέση της Ένωσης στο πλαίσιο της επιτροπής εμπορικών συναλλαγών στον τομέα των εμπορευμάτων θα πρέπει, να βασισθεί στο σχέδιο απόφασης της επιτροπής εμπορικών συναλλαγών στον τομέα των εμπορευμάτων, το οποίο επισυνάπτεται στην παρούσα απόφαση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα ληφθεί εξ ονόματος της Ένωσης στο πλαίσιο της επιτροπής εμπορικών συναλλαγών στον τομέα των εμπορευμάτων που συστάθηκε με τη συμφωνία ελεύθερων συναλλαγών (ΣΕΣ) μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κορέας, αφετέρου, όσον αφορά τη θέσπιση κανόνων για τη διαχείριση των ΔΠ, βασίζεται στο σχέδιο απόφασης της επιτροπής εμπορικών συναλλαγών στον τομέα των εμπορευμάτων, το οποίο επισυνάπτεται στην παρούσα απόφαση.
   Οι εκπρόσωποι της Ένωσης στο πλαίσιο της επιτροπής μπορούν να συμφωνήσουν ήσσονος σημασίας τεχνικές διορθώσειςστο σχέδιο απόφασης της επιτροπής εμπορικών συναλλαγών στον τομέα των εμπορευμάτων, χωρίς νέα απόφαση του Συμβουλίου.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 27 Ιανουαρίου 2015.

            Για το Συμβούλιο

            Ο Πρόεδρος

         J. REIRS

      (1)  ΕΕ L 127 της 14.5.2011, σ. 6.

      ΣΧΕΔΙΟ
      ΑΠΟΦΑΣΗ αριθ. 1 ΤΗΣ ΕΠΙΤΡΟΠΗΣ ΕΜΠΟΡΙΚΩΝ ΣΥΝΑΛΛΑΓΩΝ ΣΤΟΝ ΤΟΜΕΑ ΤΩΝ ΕΜΠΟΡΕΥΜΑΤΩΝ ΤΗΣ ΕΕ — ΚΟΡΕΑΣ
      της …
      σχετικά με την έγκριση των κανόνων για τη διαχείριση και την εφαρμογή των δασμολογικών ποσοστώσεων
      Η ΕΠΙΤΡΟΠΗ ΕΜΠΟΡΙΚΩΝ ΣΥΝΑΛΛΑΓΩΝ ΣΤΟΝ ΤΟΜΕΑ ΤΩΝ ΕΜΠΟΡΕΥΜΑΤΩΝ,
      Έχοντας υπόψη τη συμφωνία ελεύθερων συναλλαγών μεταξύ της Δημοκρατίας της Κορέας («Κορέα»), αφενός, και της Ευρωπαϊκής Ένωσης και των κρατών μελών της, αφετέρου, (στο εξής «τα μέρη» και «η συμφωνία»), και ιδίως τα άρθρα 2.16, 15.2.1 και τα σημεία 2 και 3 του προσαρτήματος 2-A-1,
      Εκτιμώντας τα ακόλουθα:

                  (1)

                  Το άρθρο 15.1 της συμφωνίας προβλέπει τη σύσταση επιτροπής εμπορικών συναλλαγών η οποία, μεταξύ άλλων, εξασφαλίζει την ορθή λειτουργία της συμφωνίας και εποπτεύει τις εργασίες όλων των ειδικών επιτροπών.

                  (2)

                  Σύμφωνα με το άρθρο 15.2 της συμφωνίας, οι ειδικές επιτροπές συστάθηκαν υπό την αιγίδα της επιτροπής εμπορικών συναλλαγών. Η επιτροπή εμπορικών συναλλαγών στον τομέα των εμπορευμάτων σύμφωνα με το άρθρο 2.16 της συμφωνίας, είναι μία από τις εν λόγω ειδικές επιτροπές.

                  (3)

                  Σύμφωνα με το προσάρτημα 2-A-1 σημείο 2 της συμφωνίας, η Κορέα δύναται να χρησιμοποιεί σύστημα δημοπρασίας για τη διαχείριση και την εφαρμογή των δασμολογικών ποσοστώσεων («ΔΠ») που ισχύουν στην Κορέα σε ορισμένα εμπορεύματα καταγωγής Ευρωπαϊκής Ένωσης βάσει της συμφωνίας. Οι όροι του συστήματος δημοπρασίας πρέπει να καθοριστούν από τα μέρη με αμοιβαία συμφωνία βάσει απόφασης της επιτροπής εμπορικών συναλλαγών στον τομέα των εμπορευμάτων.

                  (4)

                  Σύμφωνα με το προσάρτημα 2-A-1 σημείο 3 της συμφωνίας, η Κορέα δύναται να χρησιμοποιεί σύστημα αδειοδότησης για τη διαχείριση και εφαρμογή ορισμένων δασμολογικών ποσοστώσεων. Τα συμβαλλόμενα μέρη καθορίζουν από κοινού, στην επιτροπή εμπορικών συναλλαγών, τις πολιτικές και τις διαδικασίες του συστήματος αδειοδότησης, συμπεριλαμβανομένης της επιλεξιμότητας για τη λήψη ποσοτήτων ΔΠ, καθώς και τις τυχόν αλλαγές ή τροποποιήσεις τους,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

                  1.

                  Η Κορέα θα διαχειρίζεται και θα εφαρμόζει τις δασμολογικές ποσοστώσεις που ισχύουν στην Κορέα σε ορισμένα εμπορεύματα καταγωγής Ευρωπαϊκής Ένωσης βάσει της συμφωνίας ελεύθερων συναλλαγών μεταξύ της Δημοκρατίας της Κορέας, αφενός, και της Ευρωπαϊκής Ένωσης και των κρατών μελών της, αφετέρου, σύμφωνα με τους κανόνες που προβλέπονται στο παράρτημα της παρούσας απόφασης.

                  2.

                  Η παρούσα απόφαση αρχίζει να ισχύει στις/την …

         Έγινε στ …,

               Για την επιτροπή εμπορικών συναλλαγών στον τομέα των εμπορευμάτων

            Mauro PETRICCIONE

               Διευθυντής

               Γενική Διεύθυνση Εμπορίου της Ευρωπαϊκής Επιτροπής

            Hak-Do KIM

               Γενικός Διευθυντής για την πολιτική ΖΕΣ

               Υπουργείου Εμπορίου, Βιομηχανίας και Ενέργειας της Δημοκρατίας της Κορέας

         ΠΑΡΑΡΤΗΜΑ

            ΚΑΝΟΝΕΣ ΓΙΑ ΤΗ ΔΙΑΧΕΙΡΙΣΗ ΚΑΙ ΤΗΝ ΕΦΑΡΜΟΓΗ ΤΩΝ ΔΑΣΜΟΛΟΓΙΚΩΝ ΠΟΣΟΣΤΩΣΕΩΝ

         Άρθρο 1
         Χρονοδιάγραμμα των δημοπρασιών και των αιτήσεων άδειας
         (1)   Οι δημοπρασίες για το αποκορυφωμένο γάλα σε σκόνη, το πλήρες γάλα σε σκόνη, το συμπυκνωμένο γάλα και το φυσικό μέλι προηγούνται της περιόδου εισαγωγής, δηλαδή τον Ιούνιο για τις ποσοστώσεις που ανοίγονται τον Ιούλιο.
         (2)   Οι ειδικές κατευθυντήριες γραμμές από την Korea Agro-Fisheries & Food Trade Corporation θα προβλέπουν ότι οι δημόσιες ανακοινώσεις για τις δημοπρασίες θα πρέπει να δημοσιεύονται οκτώ ημερολογιακές ημέρες πριν από τη λήξη της προθεσμίας της αίτησης για συμμετοχή στις δημοπρασίες.
         (3)   Για προϊόντα των οποίων το χρονοδιάγραμμα της υποβολής αίτησης άδειας για ποσόστωση δεν καθορίζεται στη συμφωνία ελεύθερων συναλλαγών Κορέας-ΕΕ, οι ειδικές κατευθυντήριες γραμμές για τους οργανισμούς που έχουν ορισθεί για τη διαχείριση των δασμολογικών ποσοστώσεων (ΔΠ) (εφεξής «οργανισμοί που εκδίδουν συστάσεις») θα προβλέπουν περίοδο αίτησης χορήγησης άδειας τουλάχιστον επτά ημερολογιακών ημερών από την πρώτη εργάσιμη ημέρα του έτους εκτέλεσης που αναφέρεται στο παράρτημα 2-Α σημείο 5 της συμφωνίας ελεύθερων συναλλαγών Κορέας-ΕΕ.
         Άρθρο 2
         Κατάθεση και τέλη
         (1)   Δεν θα υπάρχουν διοικητικές δαπάνες ή τέλη, εκτός από την κατάθεση — δηλαδή το ποσό που καταβάλλεται από τους προσφέροντες που υποβάλλουν αίτηση για δημοπρασία — για υπηρεσίες σχετικά με την αίτηση χορήγησης ΔΠ μέσω δημοπρασίας.
         (2)   Οι γενικές οδηγίες προς τους προσφέροντες για κάθε δημοπρασία θα προβλέπουν ότι η κατάθεση πρέπει να επιστρέφεται στους προσφέροντες μόλις το επιτρέψουν οι συνήθεις διοικητικές διαδικασίες μετά την ολοκλήρωση της δημοπρασίας.
         (3)   Δεν θα πρέπει να απαιτείται εγγύηση ή κατάθεση για αυτούς που υποβάλλουν αίτηση άδειας.
         Άρθρο 3
         Έκδοση και διάρκεια ισχύος μιας σύστασης
         (1)   Οι οργανισμοί που εκδίδουν συστάσεις θα δημοσιεύσουν σύσταση σχετικά με τις ΔΠ εισαγωγής στο πλαίσιο της ΣΕΣ Κορέας-ΕΕ (εφεξής «σύσταση») μετά από δημοπρασία ή αίτηση χορήγησης άδειας.
         (2)   Οι συστάσεις προς τους αιτούντες εκδίδονται εντός δύο ημερολογιακών ημερών εφόσον η αίτηση σύστασης για τις ΔΠ πληροί τις απαιτήσεις της σύστασης.
         (3)   Η σύσταση για δασμολογικές ποσοστώσεις εισαγωγής θα ισχύει για 90 ημέρες. Η διάρκεια ισχύος μπορεί να παραταθεί για 30 ακόμη ημέρες, πλην όμως δεν θα μπορεί να υπερβαίνει την τελευταία ημέρα του έτους εκτέλεσης που αναφέρεται στο παράρτημα 2-Α, σημείο 5 της συμφωνίας ελεύθερων συναλλαγών Κορέας-ΕΕ.
         Άρθρο 4
         Δημοσίευση πληροφοριών για τη διαχείριση των ΔΠ
         (1)   Οι κατευθυντήριες γραμμές του Υπουργείου Γεωργίας, Τροφίμων και Αγροτικών Υποθέσεων της Κορέας (εφεξής «MAFRA») και οι ειδικές κατευθυντήριες γραμμές για τους οργανισμούς που εκδίδουν συστάσεις θα δημοσιεύονται στις αντίστοιχες ιστοσελίδες τους.
         (2)   Οι οργανισμοί που εκδίδουν συστάσεις θα δημοσιεύουν ανά τακτά χρονικά διαστήματα στον ιστότοπό τους πληροφορίες που περιλαμβάνουν τη δημόσια ανακοίνωση για την υποβολή αιτήσεων αδειών και δημοπρασιών, την κατανομή των αδειών και τις περιόδους δημοπρασίας, τις ποσότητες που κατανεμήθηκαν, τις εναπομένουσες ποσότητες που είναι διαθέσιμες για κάθε ΔΠ και την προγραμματισμένη ημερομηνία της επόμενης περιόδου δημοπρασίας/αδειοδότησης.
         (3)   Τα βασικά κριτήρια για τις δημοπρασίες, συμπεριλαμβανομένης της επιλεξιμότητας, της καταβολής και της επιστροφής των καταθέσεων, των ημερομηνιών των δημοπρασιών, των κωδικών των δημοπρασιών και των πληροφοριών θα περιλαμβάνονται στις ειδικές κατευθυντήριες γραμμές από την Korea Agro-Fisheries & Food Trade Corporation ή στις γενικές οδηγίες προς τους υποβάλλοντες προσφορές για κάθε δημοπρασία.
         Άρθρο 5
         Κανόνες χορήγησης ΔΠ
         Οι κατευθυντήριες γραμμές του MAFRA επιτρέπουν την κατανομή του ετήσιου όγκου των ΔΠ καθ' όλη τη διάρκεια του έτους, με τη διαίρεση του ετήσιου όγκου της ΔΠ σε διάφορες επιμέρους ποσότητες, το άθροισμα των οποίων ισούται με τον ετήσιο όγκο των ΔΠ. Ο συνολικός όγκος της ΔΠ για κάθε έτος εκτέλεσης όπως ορίζεται στη συμφωνία ελεύθερων συναλλαγών Κορέας-ΕΕ δεν μειώνεται.

            Διαχείριση των δασμολογικών ποσοστώσεων (ΔΠ) Λεξιλόγιο

                     Οργανισμοί που εκδίδουν συστάσεις

                     Οργανισμοί της Κορέας που ορίστηκαν για τη διαχείριση των ΔΠ: Korea Dairy Industries Association, Korea Agro-Fisheries & Food Trade Corporation, Korea Feed Ingredients Association και the Korea Feed Milk Replacer Association
                     Ιστότοποι:

                                 Korea Dairy Industries Association (είναι διαθέσιμη μόνο η έκδοση στα κορεάτικα):
                                 http://www.koreadia.or.kr/

                                 Korea Agro-Fisheries & Food Trade Corporation:
                                 http://www.at.or.kr/home/apen000000/index.action

                                 Korea Feed Ingredients Association (είναι διαθέσιμη μόνο η έκδοση στα κορεάτικα):
                                 http://www.kfeedia.org/main.html

                                 Korea Feed Milk Replacer Association (είναι διαθέσιμη μόνο η έκδοση στα κορεάτικα):
                                 http://milkreplacer.or.kr/

                     Κατάθεση

                     Ποσό που καταβάλλεται από τους προσφέροντες που υποβάλλουν αίτηση για δημοπρασία Το ποσό αυτό επιστρέφεται σε κάθε προσφέροντα αμέσως μετά τη σύσταση που αφορά την ποσόστωση.

                     Σύσταση

                     Χορήγηση ΔΠ εισαγωγής μετά από δημοπρασία ή αίτηση άδειας.

                     Περίοδος ισχύος

                     Περίοδος κατά την οποία ισχύει η σύσταση για τη ΔΠ εισαγωγής.

                     Έτος εκτέλεσης

                     Περίοδος 12 μηνών μεταξύ διαδοχικών επετείων της ΣΕΣ (1η Ιουλίου) για την οποία καθορίζεται ετήσιος όγκος ΔΠ στην ΣΕΣ Κορέας-ΕΕ.


title: Απόφαση (ΕΕ, Ευρατόμ) 2016/847 των αντιπροσώπων των κυβερνήσεων των κρατών μελών, της 24ης Μαΐου 2016, για τον διορισμό ενός δικαστή στο Γενικό Δικαστήριο

text:
               28.5.2016

               EL

               Επίσημη Εφημερίδα της Ευρωπαϊκής Ένωσης

               L 141/77

         ΑΠΌΦΑΣΗ (ΕΕ, Ευρατόμ) 2016/847 ΤΩΝ ΑΝΤΙΠΡΟΣΏΠΩΝ ΤΩΝ ΚΥΒΕΡΝΉΣΕΩΝ ΤΩΝ ΚΡΑΤΏΝ ΜΕΛΏΝ
   της 24ης Μαΐου 2016
   για τον διορισμό ενός δικαστή στο Γενικό Δικαστήριο
   ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 19,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 254 και 255,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α παράγραφος 1,
   Εκτιμώντας τα ακόλουθα:

               (1)

               Οι θητείες 14 δικαστών του Γενικού Δικαστηρίου λήγουν στις 31 Αυγούστου 2016. Θα πρέπει να γίνουν διορισμοί για την περίοδο από την 1η Σεπτεμβρίου 2016 έως τις 31 Αυγούστου 2022.

               (2)

               Έχει προταθεί ο κ. Lauri MADISE για την ανανέωση της θητείας του.

               (3)

               Η επιτροπή που συστάθηκε δυνάμει του άρθρου 255 της Συνθήκης για τη λειτουργία της Ευρωπαϊκής Ένωσης γνωμοδότησε σχετικά με την επάρκεια του κ. Lauri MADISE για την άσκηση των καθηκόντων του δικαστή του Γενικού Δικαστηρίου,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Lauri MADISE διορίζεται δικαστής του Γενικού Δικαστηρίου για την περίοδο από την 1η Σεπτεμβρίου 2016 έως τις 31 Αυγούστου 2022.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 24 Μαΐου 2016.

            Ο Πρόεδρος

         P. DE GOOIJER


title: 2013/699/ΕΕ: Απόφαση του Συμβουλίου, της 25ης Νοεμβρίου 2013 , για το διορισμό στην Επιτροπή των Περιφερειών ενός τακτικού και δύο αναπληρωματικών μελών από τη Λετονία

text:
               30.11.2013

               EL

               Επίσημη Εφημερίδα της Ευρωπαϊκής Ένωσης

               L 320/43

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 25ης Νοεμβρίου 2013
   για το διορισμό στην Επιτροπή των Περιφερειών ενός τακτικού και δύο αναπληρωματικών μελών από τη Λετονία
   (2013/699/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της λετονικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της θητείας του κ. Guntars KRIEVIŅŠ.

               (3)

               Μία θέση αναπληρωματικού μέλους έμεινε κενή λόγω της λήξης της θητείας του κ. Viktors GLUHOVS. Μία θέση αναπληρωματικού μέλους θα μείνει κενή λόγω του διορισμού του κ. Jānis VĪTOLIŅŠ ως τακτικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών, για το εναπομένον διάστημα της θητείας, ήτοι έως τις 25 Ιανουαρίου 2015:

               α)

               ως τακτικό μέλος:

                           —

                           ο κ. Jānis VĪTOLIŅŠ, First Deputy Chairman of Ventspils City Council

                     και

               β)

               ως αναπληρωματικά μέλη:

                           —

                           ο κ. Gunārs ANSIŅŠ, Deputy Chairman of Liepāja City Council

                           —

                           η κ. Olga VEIDIŅA, Chairman of the Social Issues Committee of Rīga City Council.

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 25 Νοεμβρίου 2013.

            Για το Συμβούλιο

            Ο Πρόεδρος

         D. PAVALKIS

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.


title: Ευρωπαϊκή τράπεζα επενδύσεώς — Αποφαση του Συμβουλιου των Διοικητων, της 30ής Μαρτίου 2009 , για την αύξηση του κεφαλαίου της Ευρωπαϊκης τράπεζας επενδύσεων

text:
               15.1.2010

               EL

               Επίσημη Εφημερίδα της Ευρωπαϊκής Ένωσης

               L 10/19

         ΕΥΡΩΠΑΪΚΉ ΤΡΆΠΕΖΑ ΕΠΕΝΔΫΣΕΏΣ
   ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΩΝ ΔΙΟΙΚΗΤΩΝ
   της 30ής Μαρτίου 2009
   για την αύξηση του κεφαλαίου της Ευρωπαϊκης τράπεζας επενδύσεων
   ΤΟ ΣΥΜΒΟΥΛΙΟ ΤΩΝ ΔΙΟΙΚΗΤΩΝ ΤΗΣ ΕΥΡΩΠΑΪΚΗΣ ΤΡΑΠΕΖΑΣ ΕΠΕΝΔΥΣΕΩΝ,
   Έχοντας υπόψη το άρθρο 4 παράγραφος 3 και το άρθρο 5 παράγραφος 2 του καταστατικού,
   ΕΚΤΙΜΩΝΤΑΣ ΤΑ ΑΚΟΛΟΥΘΑ:
   Η αποστολή της Τράπεζας καθορίζεται στο άρθρο 267 της συνθήκης για την ίδρυση της Ευρωπαϊκής Κοινότητας.
   Σύμφωνα με το δεύτερο εδάφιο του άρθρου 4 παράγραφος 1 του καταστατικού της Τράπεζας, ως λογιστική μονάδα ορίζεται το ευρώ.
   Η πρόσφατη εξέλιξη της δραστηριότητας της Τράπεζας και η πιθανή εξέλιξη των χρηματοδοτήσεών της, ειδικότερα για να ανταποκριθεί στα αιτήματα που της απευθύνθηκαν από το Ευρωπαϊκό Συμβούλιο και το Συμβούλιο Ecofin, συνεπάγονται την παροχή αυξημένης υποστήριξης από την Τράπεζα σε ορισμένες δραστηριότητες, ιδίως υπό τις τρέχουσες προοπτικές όσον αφορά την οικονομική κατάσταση στην ΕΕ κατά τα επόμενα χρόνια.
   Το Διοικητικό Συμβούλιο εξέτασε τις κεφαλαιακές ανάγκες της Τράπεζας κατά τη συνεδρίασή του της 16ης Δεκεμβρίου 2008, και συνήγαγε ότι το αναληφθέν κεφάλαιο της Τράπεζας πρέπει να αυξηθεί σε 232 392 989 000 ευρώ, το καταβλητέο ποσοστό να καθοριστεί σε 5 % και να χρηματοδοτηθεί εξ ολοκλήρου από την Τράπεζα μέσω του συμπληρωματικού αποθεματικού της, και το αποθεματικό κεφάλαιο να ανασυσταθεί σταδιακά έως ότου ανέλθει στο απαιτούμενο από το καταστατικό ύψος, ήτοι στο 10 % του αναληφθέντος κεφαλαίου,
   ΑΠΟΦΑΣΙΣΕ ΟΜΟΦΩΝΑ στις 30 Μαρτίου 2009, μέσω της έγγραφης διαδικασίας που προβλέπεται από το άρθρο 5 του εσωτερικού κανονισμού της Τράπεζας και βάσει πρότασης του Διοικητικού Συμβουλίου σύμφωνα με το άρθρο 4 παράγραφος 3 δεύτερο εδάφιο του καταστατικού της ΕΤΕπ, τα ακόλουθα:

               1.

               Το συμπληρωματικό αποθεματικό της Τράπεζας, ύψους 5 379 241 000 ευρώ, θεωρείται ως ελεύθερο αποθεματικό.

               2.

               Από το ελεύθερο αυτό αποθεματικό, 2 000 000 000 ευρώ μεταφέρονται σε ειδικό αποθεματικό προοριζόμενο για τη χρηματοδότηση του μηχανισμού δομημένων χρηματοδοτήσεων και παρόμοιων πρωτοβουλιών.

               3.

               Από την 1η Απριλίου 2009, το κεφάλαιο της Τράπεζας αυξάνεται ως εξής:

                           3.1.

                           Το κεφάλαιο που αναλαμβάνεται από τα κράτη μέλη αυξάνεται κατ’ αναλογία της συμμετοχής τους, από 164 808 169 000 ευρώ σε 232 392 989 000 ευρώ, ώστε να διαμορφωθούν τα ακόλουθα ποσά (σε ευρώ):

                                       Γερμανία

                                       37 578 019 000

                                       Γαλλία

                                       37 578 019 000

                                       Ιταλία

                                       37 578 019 000

                                       Ηνωμένο Βασίλειο

                                       37 578 019 000

                                       Ισπανία

                                       22 546 811 500

                                       Βέλγιο

                                       10 416 365 500

                                       Κάτω Χώρες

                                       10 416 365 500

                                       Σουηδία

                                       6 910 226 000

                                       Δανία

                                       5 274 105 000

                                       Αυστρία

                                       5 170 732 500

                                       Πολωνία

                                       4 810 160 500

                                       Φινλανδία

                                       2 970 783 000

                                       Ελλάδα

                                       2 825 416 500

                                       Πορτογαλία

                                       1 820 820 000

                                       Τσεχική Δημοκρατία

                                       1 774 990 500

                                       Ουγγαρία

                                       1 679 222 000

                                       Ιρλανδία

                                       1 318 525 000

                                       Ρουμανία

                                       1 217 626 000

                                       Σλοβακία

                                       604 206 500

                                       Σλοβενία

                                       560 951 500

                                       Βουλγαρία

                                       410 217 500

                                       Λιθουανία

                                       351 981 000

                                       Λουξεμβούργο

                                       263 707 000

                                       Κύπρος

                                       258 583 500

                                       Λετονία

                                       214 805 000

                                       Εσθονία

                                       165 882 000

                                       Μάλτα

                                       98 429 500

                           3.2.

                           Από το ελεύθερο αποθεματικό, ποσό 3 379 241 000 ευρώ μετατρέπεται σε καταβεβλημένο κεφάλαιο μέσω μεταφοράς του από το συμπληρωματικό αποθεματικό στο κεφάλαιο της Τράπεζας.

                           3.3.

                           Το κεφάλαιο αυτό θεωρείται μέρος του αναληφθέντος και καταβεβλημένου κεφαλαίου, αυξάνοντας έτσι το ύψος του καταβεβλημένου κεφαλαίου της Τράπεζας, από 8 240 408 450 ευρώ σε 11 619 649 450 ευρώ,

         ΚΑΤΑ ΣΥΝΕΠΕΙΑ,

               3.4.

               Το καταστατικό της Τράπεζας τροποποιείται από την 1η Απριλίου 2009, ως εξής:
               Το πρώτο εδάφιο του άρθρου 4 παράγραφος 1 του καταστατικού της Τράπεζας έχει ως εξής:
               «H Τράπεζα έχει κεφάλαιο 232 392 989 000 ευρώ, το οποίο αναλαμβάνεται από τα κράτη μέλη κατά τα ακόλουθα ποσά:

                           Γερμανία

                           37 578 019 000

                           Γαλλία

                           37 578 019 000

                           Ιταλία

                           37 578 019 000

                           Ηνωμένο Βασίλειο

                           37 578 019 000

                           Ισπανία

                           22 546 811 500

                           Βέλγιο

                           10 416 365 500

                           Κάτω Χώρες

                           10 416 365 500

                           Σουηδία

                           6 910 226 000

                           Δανία

                           5 274 105 000

                           Αυστρία

                           5 170 732 500

                           Πολωνία

                           4 810 160 500

                           Φινλανδία

                           2 970 783 000

                           Ελλάδα

                           2 825 416 500

                           Πορτογαλία

                           1 820 820 000

                           Τσεχική Δημοκρατία

                           1 774 990 500

                           Ουγγαρία

                           1 679 222 000

                           Ιρλανδία

                           1 318 525 000

                           Ρουμανία

                           1 217 626 000

                           Σλοβακία

                           604 206 500

                           Σλοβενία

                           560 951 500

                           Βουλγαρία

                           410 217 500

                           Λιθουανία

                           351 981 000

                           Λουξεμβούργο

                           263 707 000

                           Κύπρος

                           258 583 500

                           Λετονία

                           214 805 000

                           Εσθονία

                           165 882 000

                           Μάλτα

                           98 429 500»

               4.

               Η παρούσα απόφαση θα δημοσιευθεί στην Επίσημη Εφημερίδα της Ευρωπαϊκής Ένωσης.

            Για το Συμβούλιο των Διοικητών

            Ο Πρόεδρος

         Χ. ΣΤΑΥΡΑΚΗΣ

            Ο Γραμματέας

         A. QUEREJETA